Why many believe they were better off under Muhyiddin

Taxi drivers, coffee shop gossips and WhatsApp messages are beginning to question their well-being under the Anwar government.

Some are now saying they were better off under the Muhyiddin government which lasted only 17 months between March 2020 and August 2021.

This is certainly not because Muhyiddin Yassin was a great prime minister. There are still many unanswered questions about what went on during the Covid emergency.

Muhyiddin himself is subject to criminal charges over abuse of power and corruption over that period.

The growing sentiment that times were better under Muhyiddin than Anwar is based in a perceptive opinion that people were financially better off during the Muhyiddin government.

This is partially true. People are feeling the loss of their purchasing power now compared to the Muhyiddin times.

There is a dramatic increase in relative poverty, as corporations are making bumper profits.

The cost of living is rising, particularly with staples like food. Electricity costs are increasing, and the recent Bank Negara interest rate hike is straining family budgets and small businesses even more.

While people are suffering, the Anwar administration’s self-pronounced crusade against corruption hasn’t won much support from the people. In fact, the skeptics are seeing it as political persecution of Pakatan Harapan’s opponents.

Raids on shops selling rainbow-colored Swatches, the return of the “Allah” controversy and more political appointees to GLCs are signaling to many that the Madani government, now a term of ridicule, is no different from governments before it.

The appointment of Umno president Ahmad Zahid Hamidi –who is still facing charges of corruption — as deputy prime minister of the “unity government” appears hypocritical to many.

The Zahid issue hangs on the legs of the Madani Albatross.

The greatest failing of the Anwar government is not any of the above.

The greatest failure of the government is the failure to address the pending economic crisis that appears like a dark cloud on the horizon for Malaysia.

Exports are falling. Expect domestic demand to be hit hard during the second and third quarters.

The government has shown no empathy for those whose incomes are shrinking from a collapsing ringgit, inflation and stagnant wages.

The fact that so many families are just struggling to survive is treated too lightly by members of the cabinet who are just enjoying the attention and perks of office.

Today, public debt in Malaysia stands at RM1.08 trillion, or 60.4 percent of GDP.

The first Madani budget has added to the nation’s woes by introducing a massive RM94.6 billion budget deficit.

There is a lot of waste in expenditure, and the budget is not just adding to the debt problem, but probably fanning inflation as well.

The ringgit has fallen back to 1998 levels at RM4.603 to the dollar, far beyond the RM3.80 peg Mahathir set in 1998.

This warrants immediate action which will mean BNM raising interest rates once again, causing even more suffering to the people.

Youth unemployment now stands at 11.76 percent. How can the Madani coalition expect their vote in the coming state elections if they are suffering?

The big issue facing the government’s credibility is that many Malaysians feel that the poor are being left behind.

This is the Madani government’s Achilles heel that could be bitten hard in the coming state elections.

The psychology behind the feelings of the rakyat was that they didn’t feel like this under Muhyiddin.

The perception people were better off under Muhyiddin will become a major factor in the coming state elections.

No one in the Madani government has told the people how the government is going to solve their problems. This is going to cost the popularity of the government to the point that it could become unstable, as some politicians begin to feel they are on a losing ship.

Muhyiddin and his Perikatan Nasional coalition don’t have to do anything to win. People vote out governments; they don’t vote in new governments.

The lack of empathy towards the rakyat from the Madani government has re-established the credibility of Bersatu by default. Thus, potentially Bersatu and its partner PAS will take out most Umno seats in the coming state elections.

PN will fill the void of an ailing UMNO. The more seats UMNO are allocated, the more candidates will lose.

The Madani government strategists must realize that they are not fighting PN. They are not fighting a “green wave.” The Madani government is actually fighting against its own shadow of failure that people are worse off now than before.

This potentially puts Selangor, the jewel in Pakatan’s crown, at risk.

The Madani government must radically change its strategy, otherwise the rakyat will more firmly believe the perception that they were better off under Muhyiddin, and vote accordingly.

* Murray Hunter has been involved in Asia-Pacific business for the last 40 years as an entrepreneur, consultant, academic and researcher. He was an associate professor at Universiti Malaysia Perlis.

* This is the opinion of the writer or publication and does not necessarily represent the views of Agenda Daily.

* This article was originally published on Sinchew.com.my


Polis perketat syarat rentas negeri

Polis Diraja Malaysia (PDRM) memperketatkan lagi pergerakan rentas negeri susulan peningkatan kes baharu Covid-19 di seluruh negara sejak empat hari lalu.

Pergerakan rentas negeri kini hanya dibenarkan bagi tujuan pekerjaan, kecemasan dan kematian sahaja,” kata Timbalan Ketua Polis Negara, Datuk Seri Acryl Sani Abdullah Sani, hari ini.

“Pergerakan rentas negeri hanya dibenarkan bagi tujuan kematian yang hanya melibatkan ahli keluarga terdekat iaitu ibu bapa, anak dan adik beradik sahaja,” katanya dalam satu kenyataan.

Beliau berkata, kebenaran rentas negeri juga akan diberi bagi tujuan perubatan, pendidikan dan pasangan jarak jauh.

Acryl Sani menegaskan, pergerakan rentas negeri bagi tujuan sosial, seperti menghadiri majlis perkahwinan atau kenduri tidak dibenarkan sama sekali.

“Aturan ini akan berterusan sehingga selepas hari raya Aidilfitri. Mana-mana pihak yang ingkar akan diambil tindakan tegas,” katanya.

Pergerakan rentas negeri hanya dibenarkan pada Isnin hingga Khamis. Kecuali kecemasan, kematian dan pasangan jarak jauh boleh melakukannya juga pada Jumaat hingga Ahad.

Acryl Sani juga berkata, semua ketua polis daerah dan pasukan pemantau sudah diarah ke semua bazar Ramadanuntuk memastikan prosedur operasi standard (SOP) dipatuhi.

“Sekiranya didapati SOP tidak dipatuhi, PDRM akan mengemukakan saranan kepada pihak berkuasa tempatan agar aktiviti perniagaan di kawasan tersebut dihentikan,” katanya.


Selepas PH, UMNO juga tolak tubuh Mageran dicadang Dr M

UMNO juga senada dengan blok pembangkang, Pakatan Harapan menolak cadangan penubuhan Majlis Gerakan Negara (Mageran) yang dicadangkan oleh bekas Perdana Menteri, Tun Dr Mahathir Mohamad semasa pertemuan dengan Yang di-Pertuan Agong, Al Sultan Abdullah Ri’ayatuddin Al-Mustafa Billah Shah semalam.

Presidennya, Datuk Seri Ahmad Zahid Hamidi berkata pendirian tersebut disuarakan semasa menghadap Agong di Istana Negara pagi ini dengan menyifatkan tiada keperluan untuk menubuhkan Mageran ketika ini dan pengisytiharan darurat sehingga Ogos sudah memadai.

“Kita tidak bincangkan soal (Mageran) itu. Saya rasa perkara itu adalah sesuatu keadaan norma di luar daripada apa yang sedia ada.

“Ini kerana pelaksanaan darurat kita mendapati ia mencukupi dalam soal-soal ini (krisis), namun ia digunakan untuk mencapai tujuan lain,” katanya dipetik Utusan Malaysia.

Pagi tadi giliran wakil UMNO menghadap Agong di Istana Negara.

Selain beliau, pemimpin lain yang dijangka menghadap Tuanku adalah Presiden MIC, Tan Sri S A Vigneswaran dan Presiden Parti Bersatu Sabah, Datuk Seri Dr. Maximus Ongkili.

Terdahulu, Dr Mahathir membawa usul penubuhan satu pasukan khas seperti yang pernah diguna pakai pada 1969 iaitu Mageran bagi menangani krisis yang melanda negara ketika menghadap Agong.

Dalam pada itu, Zahid berkata, antara perbincangan lain dalam pertemuan itu adalah pendirian UMNO terhadap pelaksanaan darurat yang tidak perlu disambung selepas ini.

“UMNO bawa suara rakyat yang gelisah sehingga jejaskan mata pencaharian ekonomi mereka. UMNO berpendirian Parlimen wajar bersidang untuk mempertahankan sistem demokrasi serta mewujudkan elemen semak dan imbang dalam segala aspek yang berkaitan pentadbiran negara.

“Parlimen penting untuk suarakan hak rakyat seperti tuntutan moratorium dan pelbagai bantuan lain melibatkan semua golongan,” jelasnya.

Terdahulu, PH dalam satu kenyataan awal hari ini menolak cadangan penubuhan Mageran yang dicadang Dr Mahathir sebaliknya mendesak supaya sidang Parlimen dibuka bagi membincangkan isu-isu berhubung langkah menangani Covid-19 dan membantu rakyat yang terjejas pendapatan akibat penularan pandemik yang dihadapi negara ketika ini.


Dakwaan puak pemisah mahu serang Sabah akan disiasat: ESSCOM

Siasatan terperinci akan dijalankan berhubung pendedahan dakwaan 600 anggota puak pemisah dari selatan Filipina akan menyerang Sabah baru-baru ini, kata Komander Kawasan Keselamatan Timur Sabah (ESSCOM) Datuk Ahmad Fuad Othman.

Ahmad Fuad berkata, pihaknya sudah mendapat maklumat mengenai dakwaan tersebut sebelum ini dan pasukan risikan ESSCOM juga cuba mendapatkan maklumat lanjut mengenainya.

“Kita masih cuba mengesahkan dakwaan ini daripada rakan sejawat di negara jiran,” katanya lapor Utusan Malaysia.

Namun, pihak berkuasa sudah meningkatkan kawalan dan rondaan di kawasan sempadan negeri Sabah bagi menghadapi sebarang kemungkinan.

Setakat ini, tiada pergerakan tidak normal dikesan di perairan negeri ini.

Sementara itu, Pesuruhjaya Polis Sabah, Datuk Idris Abdullah mengesahkan laporan akhbar mengenai serangan anggota puak pemisah Filipina itu tidak benar.

Semalam, sebuah akhbar tempatan memetik sumber akhbar luar negara daripada Hong Kong, China yang menyatakan 600 anggota puak pemisah dari selatan negara jiran akan menyerang Sabah.

Akhbar tersebut melaporkan perkara itu dirancang setelah beberapa siri pertemuan yang dihadiri 19 datuk bandar yang diadakan di Filipina.

“Bagaimanapum hanya seramai 11 datuk bandar dari wilayah selatan negara itu yang sudah bersetuju untuk merekrut paling kurang 600 anggota bersenjata,” kata portal berkenaan.


Seorang maut, 13 warga Palestin cedera ditembak askar rejim Zionis Israel

Seorang rakyat Palestin terbunuh ketika tentera rejim pengganas Israel menyerbu kem pelarian Jenin di Ramallah, Tebing Barat yang diduduki rejim itu secara haram, semalam (9 April 2022).

Seramai 13 lagi cedera, termasuk seorang wanita berusia 19 tahun dengan peluru di perutnya, kata Kementerian Kesihatan Palestin.

Warga Palestin yang terbunuh dikenali sebagai Ahmad al-Saadi yang dilaporkan merupakan anggota Briged al-Quds (Saraya al-Quds), sayap tentera gerakan Jihad Islam.

Serbuan itu dilakukan untuk menangkap bapa kepada seorang lelaki Palestin yang membunuh tiga warga Israel dalam tembak di sebuah pusat hiburan di Tel Aviv pada Khamis dan yang kemudiannya ditembak mati tentera Zionis Israel.

Tidak jelas sama ada tentera rejim melakukan sebarang tangkapan di rumahnya pada Sabtu. Askar rejim meninggalkan kem itu beberapa jam kemudian.

Pasukan Pertahanan Israel (IDF) memperkukuhkan anggota mereka di sepanjang sempadan dengan Tebing Barat untuk mengelakkan pencerobohan oleh mana-mana pejuang Palestin.

Israel juga menyampaikan mesej kepada Presiden Palestin Mahmoud Abbas melalui Amerika Syarikat (AS), meminta beliau menghentikan pencen kepada bapa penyerang yang telah bersara sebagai pegawai keselamatan Pihak Berkuasa Palestin (PA).

Gabenor Jenin Mejar Jeneral Akram Rajoub, memberitahu Arab News bahawa apa yang dilakukan tentera Israel merupakan “tindakan membalas terhadap penduduk Jenin.

Rajoub berkata pihak berkuasa keselamatan rejim Israel meminta bapa penyerang kejadian di Tel Aviv itu untuk menyerah diri dan apabila dia enggan, mereka memasuki kem itu untuk menangkapnya.

Dia juga menyatakan kebimbangannya bahawa kumpulan pejuang Palestin mungkin mengeksploitasi kemarahan orang ramai di kem Jenin untuk meningkatkan keganasan dan memburukkan lagi keadaan keselamatan di Palestin.

Bagaimanapun seorang anggota Parlimen (Knesset) Israel, Ofer Kasif berkata: “Pembunuhan di Jenin hanya akan membawa lebih banyak pembunuhan di Israel.”

Seorang penduduk di kem itu, Mansour Al-Saadi, memberitahu tentera rejim Israel mengepung rumah penyerang itu sebagai persediaan untuk merobohkannya, sambil menggambarkan keadaan di kem berkenaan sebagai “sangat tegang.”

Ratusan warga Palestin meratapi kematian Ahmed Al-Saadi, yang terbunuh semasa pertempuran bersenjata dengan tentera Israel dalam serbuan di kem itu.

Penduduk menentang hukuman kolektif oleh Israel ke atas tiga juta rakyat Palestin yang tinggal di Tebing Barat, ketika Ramadan.

Pergerakan Pejuang Islam Palestin (Hamas) menghantar mesej kepada Israel melalui pengantara antarabangsa bahawa jika tentera rejim itu menyerang Jenin secara besar-besaran, Gaza akan menyertai konfrontasi seperti yang berlaku setahun lalu apabila Israel mengganggu penduduk kejiranan Sheikh Jarrah Baitulmaqdis.

Isu itu telah membawa kepada perang 11 hari antara Hamas dan Israel.

Penduduk Palestin yang tinggal di Jenin memberitahu Arab News bahawa pelbagai langkah keselamatan dan ekonomi yang diambil oleh Israel tidak membantu, kerana tanpa penyelesaian politik kepada konflik Israel-Palestin, serangan tidak akan berakhir.

Selama bertahun-tahun, mereka berkata, rakyat Palestin telah mengadakan pemberontakan, dan sekarang ini wujud gelombang baharu serangan oleh pemuda yang marah yang telah memutuskan untuk bertindak balas terhadap apa yang mereka lihat sebagai “ancaman nyata, penghinaan harian, dan kehilangan harapan pada masa depan.” – Agensi


KKM jangka kes Covid kategori 1 dan 2 meningkat selepas Aidilfitri

Kementerian Kesihatan (KKM) menjangkakan kes positif Covid-19 selepas sambutan Aidilfitri meningkat tetapi kebanyakan adalah Kategori 1 dan 2 iaitu tiada gejala dan gejala ringan, kata Ketua Pengarah Kesihatan Tan Sri Dr Noor Hisham Abdullah.

Beliau berkata KKM telah memperhatikan trend kes Covid-19 untuk tempoh dua bulan lepas mendapati 99.5 peratus kes adalah Kategori 1 dan 2 malah kemasukan kes positif ke hospital dan unit rawatan rapi (ICU) serta penggunaan bantuan alat pernafasan semakin menurun dengan kes kematian juga berkurangan.

Katanya, lebihan kematian pada 2020 dan enam bulan pertama 2021 adalah rendah dibandingkan sebelum pandemik dan mendapati lonjakan lebihan kematian pada Julai dan Ogos tahun lepas, lapor Bernama.

“Namun lebihan kematian berjaya diturunkan pada Ogos dan bulan seterusnya dengan liputan vaksinasi yang tinggi dengan populasi dewasa melebihi 99 peratus, remaja pada 92 peratus dan dos penggalak menghampiri 70 peratus.

“Ini memberi keyakinan untuk membuka semua sektor dan kembali kepada seolah-olah prapandemik tetapi ia belum berakhir.

“KKM masih menggunakan empat kaedah menangani Covid-19 iaitu dengan liputan vaksinasi, ubat antiviral, kesihatan awam yang masih mengekalkan pemakaian pelitup muka di tempat sempit dan pemakaian pelitup muka di tempat terbuka tetapi sesak masih digalakkan serta melaksanakan ujian kendiri jika bergejala,” katanya.

Bercakap kepada media selepas menyantuni petugas kesihatan di Hospital Putrajaya yang bertugas pada 1 Syawal, hari ini, Dr Noor Hisham berkata sebanyak 1,503 kes positif dicatatkan semalam dan ini adalah satu perkembangan baik berikutan liputan vaksinasi memberi imuniti kelompok kepada masyarakat.

“KKM berharap trend ini kekal supaya dapat mengharungi Covid-19 dengan baik dan hidup bersama virus dalam peralihan ke endemik. Kalau kita bekerjasama dan bertanggungjawab dengan menjalankan kawalan kendiri akan dapat membendung penularan.

“Setakat ini selepas pembukaan semula sempadan negara pada 1 April, KKM jangka kes meningkat tetapi kes makin menurun. Ini menunjukkan ketahanan imuniti kelompok iaitu vaksin dan mereka yang dijangkiti telah pulih mempunyai ketahanan imuniti semula jadi. Ini akan membantu KKM mengawal dan membendung penularan jangkitan Covid-19 dalam negara,” katanya.

Dr Noor Hisham berkata cuti petugas kesihatan tidak dibekukan tahun ini untuk menyambut Hari Raya tidak seperti 2020 setelah situasi Covid-19 dalam negara terkawal dan ia juga memberi peluang muhasabah diri sendiri, keluarga dan perkhidmatan kesihatan supaya dapat ditambah baik dalam melengkapkan kesiapsiagaan sekiranya berlaku lonjakan kes Covid-19.


Perikatan Nasional teruskan rundingan bentuk Kerajaan Pahang

Perikatan Nasional Pahang yang menang 17 daripada 41 kerusi Dewan Undangan Negeri (DUN) Pahang akan meneruskan rundingan pembentukan kerajaan negeri.

Pengerusi Perikatan Nasional Pahang Datuk Seri Saifuddin Abdullah bagaimanapun tidak menjelaskan rundingan itu akan dilakukan dengan Barisan Nasional (BN) yang menang 16 kerusi.

Dalam Pilihan Raya Umum Ke-15 (PRU-15) pada 19 November lalu, Pakatan Harapan (PH) memenangi lapan kerusi.

Keadaan ini membuatkan Perikatan Nasional dan BN tidak dapat membentuk kerajaan negeri dengan majoriti mudah, sebaliknya terpaksa menjalin kerjasama.

Bagaimanapun, setakat ini difahamkan Perikatan Nasional tidak akan bekerjasama dengan PH untuk membentuk Kerajaan Negeri Pahang.

Dalam satu kenyataan hari ini, Saifuddin berkata Majlis Tertinggi Perikatan Nasional telah melantik Datuk Seri Tuan Ibrahim Tuan Man yang juga Timbalan Presiden PAS untuk mengetuai rundingan pembentukan kerajaan negeri Pahang.

Katanya, Perikatan Nasional akan meneruskan rundingan bagi membentuk kerajaan negeri seberapa segera.

“Perikatan Nasional Pahang mengucapkan setinggi-tinggi terima kasih kepada semua pengundi di Pahang yang telah memberi kemenangan kepada parti ini sehingga berada dalam kedudukan untuk membentuk kerajaan negeri,” katanya.

Berikut adalah calon BN yang menang kerusi DUN Pahang:

N02 Jelai – Wan Rosdy Wan Ismail;
N03 Padang Tengku – Mustapa Long;
N05 Benta – Soffi Razak;
N06 Batu Talam – Abd Aziz Kiram;
N08 Dong – Fadzli Mohamad Kamal;
N16 Inderapura – Haji Shafik Fauzan Sharif;
N21 Peramu Jaya – Mohamad Nizar Mohamad Najib;
N22 Bebar – Mohammad Fakhruddin Mohd Ariff;
N23 Chini – Mohd Sharim Md Zain;
N27 Jenderak – Rodzuan Zaaba;
N28 Kerdau – Syed Ibrahim Syed Ahmad;
N35 Sabai – V Arumugam;
N36 Pelangai – Johari Harun;
N37 Guai – Sabariah Saidan;
N39 Kemayan – Khaizulnizam Mohd Zuldin;
N41 Muadzam Shah – Razali Kassim;


Bekas pemimpin Hindraf, Zahid makin ‘mesra’: Saifuddin

Dakwaan bekas Menteri Perpaduan Negara dan Kesejahteraan Sosial, P Waytha Moorthy berhubung isu ratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD) enggan dilayani Datuk Seri Saifuddin Abdullah.

Sebaliknya, Menteri Luar kerajaan sementara itu berkata Waytha sekarang sudah menjadi baik dengan Presiden UMNO, Datuk Seri Ahmad Zahid Hamidi sekarang, ia susulan sokongan bekas pemimpin utama Hindraf itu baru-baru ini terhadap Barisan Nasional (BN) menjelang Pilihan Raya Umum Ke-15 (PRU-15) nanti.

“Saya tengok dia dah baik dengan Zahid Hamidi, jadi itulah jawapan saya,” katanya ringkas dipetik laporan media hari ini.

Saifuddin terdahulu dilaporkan berkata Waytha adalah Menteri semasa pemerintahan kerajaan Pakatan Harapan (PH) yang mengendalikan cubaan Malaysia untuk meratifikasi ICERD tetapi gagal.

Menteri luar itu berkata, apa yang dia ingat, tidak ada kertas Kabinet dibentangkan untuk ratifikasi ICERD selain tidak faham mengapa beliau diserang berhubung isu berkenaan.

Saifuddin juga mendakwa, satu-satunya perjanjian antarabangsa yang dia terlibat ialah Perlindungan Semua Orang Daripada Kehilangan Yang Dipaksa (ICPPED) dan Konvensyen Pertubuhan Bangsa-bangsa Bersatu Menentang Penyeksaan.

Terdahulu, Waytha yang juga presiden Parti Kemajuan Malaysia (MAP) pada Khamis menyatakan sokongannya kepada BN pada PRU-15 depan.

Waytha menjelaskan sokongan terhadap BN dibuat selepas permintaannya untuk bekerjasama dengan PH tidak diendahkan.


Ahmad Bashah akui buat keputusan terima cadangan ladang Musang King

Selepas tercetus insiden tuduh menuduh antara dua bekas Menteri Besar (MB) Kedah dalam isu ladang Musang King di Baling, akhirnya Datuk Seri Ahmad Bashah Md Hanipah membuka mulut membuat penjelasan berhubung kelulusan kepada syarikat ECK Development Sdn Bhd.

Ahmad Bashah mengakui semasa menjadi MB, pentadbirannya menerima cadangan dikemukakan ECK Development Sdn Bhd yang merancang Gunung Inas, Baling, dijadikan ladang durian Musang King berskala besar pada 2018.

Terdahulu, seorang lagi bekas MB Kedah, Datuk Seri Mukhriz Mahathir menafikan semasa pentadbirannya memerintah negeri itu meluluskan pembukaan ladang durian di Baling.

Ia adalah kenyataan pertama beliau berhubung isu berkenaan, dua minggu selepas kejadian kepala air dan banjir lumpur di Kampung Iboi yang meragut tiga nyawa serta menjejaskan lebih 800 penduduk pada 4 Julai lalu.

“Ketika saya mengambil alih sebagai Menteri Besar Kedah, sebuah syarikat tempatan iaitu ECK Development Sdn Bhd membeli syarikat Aman Mega yang sebelum itu diberi kelulusan menguruskan kawasan Gunung Inas di Baling oleh menteri besar terdahulu.

“Pada masa itu, cadangan yang dikemukakan ECK kepada saya adalah supaya kawasan berkenaan dijadikan ladang durian Musang King berskala besar.

“Ia bagi memastikan kawasan yang sebelum ini dijalankan aktiviti pembalakan dilindungi semula dengan tanaman supaya ia kelak tidak menjadi masalah kepada kawasan sekitar.

“Kelulusan itu tidak sama sekali untuk tujuan pembalakan baharu kerana aktiviti pembalakan sudah berlaku ketika pentadbiran sebelum itu,” katanya dalam kenyataan hari ini.

Ahmad Bashah berkata, cadangan ECK itu kemudian diangkat untuk pertimbangan kerajaan negeri.

“Sebagai Menteri Besar, sudah tentu saya tidak boleh mengambil keputusan semberono. Ia perlu melalui beberapa peringkat penelitian dan mesyuarat khas di peringkat kerajaan.

“Sebenarnya banyak cadangan lain tetapi kerajaan pada masa itu mendapati cadangan ECK nampak lebih meyakinkan selepas mengambil kira pelbagai faktor termasuk ekonomi, alam semula jadi, kepentingan penduduk dan sebagainya.

“Saya tegaskan kerajaan memberi kelulusan itu untuk melindungi semula kawasan berkenaan, di samping kerajaan turut mendapat faedah dan pulangan yang difikirkan setimpal,” katanya.

Beliau berkata, apa yang penting bagi kerajaan ketika itu adalah bagi isu di kawasan hutan Gunung Inas diselesaikan segera.

Pada masa sama, Ahmad Bashah menegaskan tidak berniat berpolitik dalam isu berkenaan atau cuba menuding jari kepada sesiapa kerana menyedari mana-mana kerajaan negeri tidak akan membiarkan masalah itu berterusan.

“Ketika berlaku pertukaran kerajaan negeri, perkara ini turut menerima tempias kerana lain orang, lain cara pemikirannya dan setiap Menteri Besar akan berubah cara berfikir, cara mentadbir negeri yang sedikit sebanyak memberi kesan terhadap perkara seperti ini.

“Selepas pilihan raya umum ke-14 (PRU-14), saya tidak lagi menjadi Menteri Besar dan tidak ada kuasa ke atas keputusan kerajaan. Sudah tentu Menteri Besar selepas saya yang mengambil alih tanggungjawab untuk hal pentadbiran negeri termasuk isu berkenaan.

“Bukan sesuatu yang luar biasa untuk kerajaan atau pimpinan negeri baharu membatal atau tidak meneruskan usaha kerajaan pentadbiran terdahulu dan bukan satu kesalahan meneruskannya, jadi terserah kepada mereka,” katanya.

Berikutan itu, beliau meminta kerajaan negeri ketika ini mencari jalan melindungi semula kawasan Gunung Inas yang sudah dibalak dan meminta isu berkenaan tidak dipolitikkan secara keterlaluan, selain berhenti menyalahkan satu sama lain.


Polis cari ‘Datuk Yusri’ kes tipu projek jalan RM1.93 juta

Polis Sabah sedang mencari seorang lelaki dikenali sebagai ‘Datuk Yusri Bin Yusoh’ yang terlibat dengan kes penipuan projek naik taraf jalan raya yang tidak wujud di negeri itu melibatkan kerugian RM1.93 juta.

Pesuruhjaya Polis Sabah Datuk Idris Abdullah berkata pihaknya telah menerima lapan laporan polis mengenai kes tersebut yang dikatakan berlaku dalam bulan ini.

Beliau berkata suspek telah memperdaya mangsa dengan meminta membayar sejumlah wang deposit bagi mendapatkan projek tersebut.

“Mempercayai kata-kata ini, mangsa telah membayar antara RM30,000 sehingga RM650,000 (setiap pembayaran) dengan keseluruhan kerugian berjumlah RM1.93 juta.

“Ekoran itu pihak polis sedang mencari lelaki ini bagi membantu siasatan. Kes disiasat di bawah Seksyen 420 Kanun Keseksaan,” katanya dalam kenyataan hari ini.

Beliau berkata orang ramai yang mempunyai maklumat mengenai lelaki itu boleh menghubungi mana-mana balai polis berdekatan atau menghubungi pegawai penyiasat Insp Tilmanshah Wasli di talian 016-5785962 atau 088-529761. – Bernama


Keluarga B40 bertambah, MPN gesa usaha pulih ekonomi dipercepat

Majlis Pemulihan Negara (MPN) yakin jumlah golongan B40 – pendapatan isi rumah di bawah RM4,850 – semakin bertambah susulan pandemik Covid-19, tatkala usaha memulihkan ekonomi negara sedang dijalankan.

Pengerusi MPN Tan Sri Muhyiddin Yassin berkata pertambahan itu disebabkan sesetengah individu yang sebelum ini dikategorikan sebagai golongan M40 turut terkesan akibat Covid-19 hingga menjejaskan pendapatan mereka dan jatuh dalam kategori B40.

“Satu daripada kesan yang besar pandemik Covid-19 ialah kadar kemiskinan kita meningkat dan bertambah. Ramai orang kita yang jatuh miskin. Sebahagiannya (M40) mungkin bankrap atau tak boleh memula operasi dan kedudukan mereka juga sudah jatuh dalam kategori B40.

“Kalau diteliti semula, apakah kumpulan B40 kekal pada tahap dahulu… B40 ada kategori lagi… jadi kumpulan B40 ini sesetengahnya telah jatuh miskin… jadi papa kedana pun ada… susah pun tak boleh hidup lagi.

“Yang M40 pula… kerana perniagaan mereka sudah agak runtuh. Sebahagiannya mungkin bankrap atau tak boleh memulakan operasi sudah jatuh ke bawah kategori B40 jadi B40 sudah jadi B60.

“Tapi jelas terbukti, bilangannya sudah jatuh… miskin bertambah,” katanya berucap pada program bersama MPN di Kota Bharu, hari ini.

B40, M40 dan T20 adalah takrifan yang digunakan bagi pendapatan isi rumah rakyat Malaysia, di mana B40 adalah 40 peratus dengan pendapatan di bawah 4,850; M40 (40 peratus – RM10,970) dan T20 (20 peratus – RM15,041 dan ke atas)

Sehubungan itu, Muhyiddin yang juga bekas Perdana Menteri berkata bebanan tanggungjawab untuk memulihkan negara tidak boleh hanya diletakkan di bahu MPN sahaja, sebaliknya semua pihak, terutama kerajaan perlu mempercepatkan proses yang dicadangkan.

Beliau berkata majlis yang dianggotai pakar ekonomi dan menteri berkaitan hanyalah penasihat yang memberi pendapat kepada kerajaan bagaimana untuk memulihkan keadaan ekonomi negara selepas pandemik Covid-19.

“Dari segi pemulihan ekonomi, ada yang berpandangan negara perlu kembali kepada tahun sebelum 2019. Tapi kami di peringkat MPN berpendapat bukan kembali semula kepada keadaan sebegitu, sebaliknya seboleh mungkin menjadi lebih baik daripada itu.

“Sebab itu kita telah usulkan pada kerajaan bukalah sempadan. Saya ingat awal-awal Januari kadang-kadang buka tempat. Kerana lambat nak buka, banyak rugi.

“Tapi akhirnya kerajaan bersetuju untuk buka dalam bulan April… lambat sedikit tapi tidak terlalu cepat sangat,” katanya berucap pada majlis perjumpaan bersama MPN di Kota Bharu, hari ini.

Muhyiddin menegaskan MPN tidak mempunyai kuasa eksekutif sebaliknya tanggungjawab itu adalah milik kerajaan, sedangkan majlis berkenaan hanya memberi pandangan bagaimana untuk mempercepatkan pemulihan ekonomi.

Menurutnya walaupun sempadan negara telah dibuka sepenuhnya masih ada dua perkara yang menjadi penghalang kepada pemulihan ekonomi.

“Soal pertama ialah kewangan… pembiayaan… aliran wang tunai sebagai contoh. Soal kedua ialah pekerja. Iaitu pekerja sama ada di dalam negara ataupun pekerja yang dibawa daripada luar negara,” katanya.

Sehubungan itu, Muhyiddin yang juga bekas Perdana Menteri berkata tanggungjawab bersama melibatkan Kerajaan Persekutuan, negeri dan pihak berkuasa tempatan amat diperlukan dalam usaha pemilihan ekonomi.


Dengan PN, Anwar tak boleh runding tapi dengan Zahid boleh pula?

Datuk Seri Anwar Ibrahim memberi alasan Bersatu bukan parti pembangkang yang perlu dibuka pintu rundingan, tetapi Ketua Pembangkang itu boleh pula berunding dengan Presiden UMNO Datuk Seri Ahmad Zahid Hamidi.

Cadangan pemimpin akar umbi Pakatan Harapan (PH) di Johor khususnya dari Parti Amanah agar pintu rundingan dibuka nampaknya ditolak dengan tergesa-gesa Presiden PKR itu, malah alasannya sama sekali tidak mencerminkan kecerdikan Anwar untuk menyekat kemaraan parti diterajui anak muridnya itu.

Jika Anwar memberi alasan Bersatu bukan parti pembangkang dan tidak boleh dirunding, mengapa pula sebelum ini semasa kemelut politik tahun lalu beliau boleh pula berunding dengan Zahid dalam merancang strategi menumbangkan kerajaan Perikatan Nasional (PN).

Mungkin Anwar nampaknya lebih sayang kepada anak muridnya dan rela membela kumpulan ‘kluster mahkamah’ bagi membebaskan mereka, jadi apa bezanya Anwar dengan UMNO yang selama ini menjadi musuh utamanya.

Jika dulu berbuih mulut Anwar bercakap mengenai soal integriti dan memerangi rasuah, kini beliau pula seakan mempertahankan individu-individu terpalit dengan puluhan pertuduhan di mahkamah.

Lihat dalam isu Identifikasi Frekuensi Radio (RFID) yang menjadi keluhan pengguna jalan raya, malah didedahkan sebelum ini ada kaitan projek tersebut dengan menantu anak muridnya, tetapi Anwar berdiam diri.

Dalam isu pelaksanaan 5G oleh Digital Nasional Berhad (DNB), Anwar sebelum ini juga lantang membangkitkan isu tersebut tetapi mutakhir ini suaranya semakin tidak kedengaran, mungkin beliau sudah mendapat tahu siapa rakan-rakannya dalam UMNO yang memperoleh manfaat dalam tender tersebut.

Isu-isu berhubung hutang 1Malaysia Development Berhad (1MDB) juga tidak lagi kedengaran disuarakan oleh Anwar, sekurang-kurangnya berilah idea dan strategi kewangan yang terbaik untuk mengurangkan hutang yang terpaksa ditanggung oleh kerajaan ketika ini.

Mungkin Anwar terhutang budi kepada dua tokoh UMNO yang sebelum ini menghantar surat ke Istana Negara menyatakan sokongan kepadanya untuk menjadi Perdana Menteri (PM).

Adakah Anwar ingat semua fakta sejarah itu akan dilupai orang ramai dan beliau cuba memesongkan fakta dengan hujah yang tidak masuk akal.

DAP dan Amanah bukan tidak sedar dengan tindak-tanduk Anwar dan pendirian PKR yang dilihat sudah tidak seperti sebelum ini, hampir semua keputusan dalam Pakatan Harapan (PH) cuba dimonopoli Anwar dan keputusan konsensus yang sebelum ini menjadi pegangan gabungan itu nampaknya juga sudah tidak dihormati lagi.

Ia bukan kali pertama Anwar melanggar keputusan konsensus dalam PH, malah sikap sama ditunjukkan beliau sebelum ini semasa melancarkan serangan terhadap Tan Sri Muhyiddin Yassin.

Tawaran persefahaman yang ditawarkan Muhyiddin ditolak Anwar bulat semasa krisis politik tercetus, beberapa pemimpin kanan DAP cuba menasihatinya agar menerima tawaran tersebut tetapi kerana terlalu yakin dengan janji anak muridnya ia ditolak mentah-mentah.

Lebih memalukan apabila Anwar juga yang terhegeh-hegeh mengheret Mohamad Sabu dan Lim Guan Eng mengadakan pertemuan dengan Perdana Menteri Datuk Seri Ismail Sabri Yaakob di Putrajaya sebaik mengangkat sumpah dan menerim tawaran yang sama ditawarkan Muhyiddin.

Penyokong PH nyata kecewa dengan Anwar dan blok pembangkang tersebut yang dilihat hilang maruah dan kehormatan diri apabila sanggup berpeluk dengan UMNO yang diketahui adalah musuh tradisi mereka.

Rakyat tidak melupakan pengkhianatan PH terhadap mereka, bekerjasama dengan UMNO adalah satu tindakan yang tidak boleh diterima penyokong pembangkang. Namun, Anwar tidak mengendahkannya kerana sudah terpukau dengan laba dan keistimewaan yang bakal diberikan kepadanya.

Lihat yang berlaku semasa Pilihan Raya Negeri (PRN) Melaka dan Sarawak, penyokong PH menghukum dan memberikan kekalahan yang paling memalukan kepada mereka.

Jumlah peratusan yang rendah adalah manifestasi pengundi yang sudah muak dengan percaturan politik Anwar dan PH yang bodoh sehingga menyebabkan UMNO kembali kuat.

Dalam keadaan UMNO masih tidak menghiraukan dan mementingkan nyawa rakyat sekalipun ketika ini, Anwar dan PH nampaknya masih selesa untuk menyokong kerajaan diterajui Ismail Sabri atas alasan menghormati Memorandum Persefahaman (MoU) yang ditandatangani mereka tahun lalu.

PRN Melaka dan Johor yang diadakan bukan cerminan MoU tersebut dipatuhi tetapi sebaliknya UMNO dengan sewenang-wenangnya melanggar demi kelangsungan segelintir pemimpin kluster mahkamah mereka.

Jelas, keputusan yang bakal diperoleh PH dalam PRN Johor adalah ulangan episod yang sama berlaku di Melaka dan Sabah. Namun, Anwar dan pengikut fanatiknya masih tidak boleh menerima hakikat boss mereka itu bukan pilihan rakyat sebaliknya boss mereka itu adalah pilihan yang salah dan sama sekali tidak akan membawa kemenangan.


Tiada kluster baharu dikesan hari ini, tapi kes di lima negeri meningkat

Lima negeri dan Wilayah Persekutuan merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi, namun kekal di bawah paras 500 kes.

Pada masa sama, Ketua Pengarah Kesihatan Tan Sri Dr Noor Hisham Abdullah memaklumkan tidak ada kluster baharu dikesan dalam tempoh 24 jam itu, kali pertama sejak lebih setahun lalu.

Kali terakhir negara tidak merekodkan kluster baharu harian ialah pada 31 Oktober 2020. Bagaimanapun, beliau memaklumkan terdapat 266 kluster yang masih aktif sehingga hari ini.

Statistik daripada Jabatan Kesihatan Negeri-Negeri yang dikeluarkan hari ini menunjukkan Selangor kekal merekodkan jumlah kes harian tertinggi, namun lebih rendah berbanding semalam.

Kes di negeri itu hari ini turun kepada 1,266 jangkitan, berbanding 1,601 kes yang dicatat dalam tempoh sama semalam.

Lima negeri yang merekodkan peningkatan kes harian hari ini ialah Kelantan sebanyak 499 kes berbanding 389 kes semalam, menjadikan kumulatif positif sejak awal tahun lalu sebanyak 146,891 kes dengan 139,777 pesakit telah sembuh.

Sehingga semalam, Kelantan merekodkan 5,557 kes aktif dengan 4,335 pesakit menjalani kuarantin di rumah; 655 ditempatkan di PKRC; 524 dimasukkan ke hospital; dan 43 pesakit dirawat di unit rawatan rapi (ICU), termasuk 21 yang memerlukan alat bantuan pernafasan. Seramai 1,092 pesakit Covid-19 meninggal dunia.

Empat lagi negeri yang mencatat peningkatan jangkitan baharu Covid-19 ialah Kedah sebanyak 366 kes, berbanding 304 semalam; diikuti Pulau Pinang (325 kes baharu, 305 semalam); dan Labuan (17 kes baharu, 12 semalam).

Melaka yang kini berdepan Pilihan Raya Negeri (PRN) yang dijadualkan pada 20 November ini turut merekodkan peningkatan jangkitan baharu daripada 198 semalam kepada 216 kes hari ini.

Berdasarkan rekod laman sesawang KKM, COVIDNOW, sejak awal tahun lalu hingga tengah hari tadi Melaka merekodkan 67,874 kes positif, dengan 64,168 pesakit disahkan sembuh.

Sehingga semalam juga, Melaka merekodkan 2,726 kes aktif, dengan 2,245 pesakit menjalani kuarantin di rumah; 325 ditempatkan di PKRC; 141 dimasukkan ke hospital; dan 15 pesakit dirawat di ICU, termasuk tujuh yang memerlukan alat bantuan pernafasan. Negeri itu juga merekodkan 914 kes kematian.

Sementara itu Dr Noor Hisham berkata sebanyak 104 kes atau 2.0 peratus daripada 5,162 jangkitan baharu hari ini terdiri daripada pesakit kategori 3, 4 dan 5, manakala 98.0 peratus atau 5,058 kes lagi adalah pesakit kategori 1 dan 2.

Seramai 5,019 pesakit disahkan sembuh menjadikan kumulatif sejak awal tahun lalu hingga hari ini sebanyak 2,451,216 kes, berbanding 2,546,309 kumulatif kes positif.

Sebanyak 5,151 daripada keseluruhan kes hari ini melibatkan jangkitan tempatan yang turut membabitkan 183 rakyat asing, dan 11 kes import, termasuk tiga bukan warganegara Malaysia.

Seramai 524 pesakit kini dirawat di ICU dengan 265 daripadanya memerlukan alat bantuan pernafasan, kata Dr Noor Hisham.


Selangor melonjak tinggi kepada 8,377 kes

Negara hari ini merekodkan jangkitan tertinggi sejak pandemik Covid-19 melanda awal tahun lalu apabila mencatatkan 19,819 kes menjadikan keseluruhan kumulatif kepada 1,183,110 kes.

Mengikut data dikeluarkan Kementerian Kesihatan hari ini, lapan negeri merekodkan peningkatan kes iaitu Selangor, Sarawak, Pulau Pinang, Kelantan, Kedah, Kuala Lumpur, Perlis dan Terengganu.

Selangor mencatatkan lonjakan tertinggi apabila merekodkan 8,377 jangkitan baharu dalam tempoh 24 jam sehingga 12 tengah hari tadi, berbanding 5,836 kes yang dilaporkan semalam.

Jumlah jangkitan di Kelantan juga kini melepasi 1,000 kes apabila dalam tempoh itu turut mencatatkan 1,003 kes berbanding 915 kes semalam, sementara kes di Kedah melonjak kepada 1,371 kes berbanding 1,036 jangkitan semalam.

Kuala Lumpur turut mencatatkan lonjakan apabila merekodkan 2,467 kes berbanding 2,309 jangkitan semalam.


Monsun Timur Laut, Nadma sudah sedia

Agensi Pengurusan Bencana Negara (Nadma) sudah bersedia bagi menghadapi Monsun Timur Laut yang dijangka melanda negara dalam masa terdekat.

Timbalan Ketua Pengarah (Bahagian Pelaksanaan Operasi) Nadma, Meor Ismail Meor Akim berkata pihaknya sudah mulakan persiapan sejak dua bulan lalu.

“Kami adakan latihan melibatkan 12,000 pegawai termasuk polis, bomba dan orang awam dari kawasan terlibat.

“Selain itu kami juga pastikan aset-aset dalam keadaan sedia,” katanya kepada pemberita ketika ditemui pada program latihan Gua Tempurung, hari ini (4 November 2022), lapor The Star.

Latihan selama lima hari itu bermula sejak 31 Oktober lalu dengan penglibatan  Pasukan Mencari dan Menyelamat Khas Malaysia (SMART), Pasukan Jabatan Bomba dan Penyelamat Malaysia (STORM) dan Pasukan Khas Pertahanan Awam (PASPA).

Semalam, Jabatan Meteorologi Malaysia (MetMalaysia) mengeluarkan amaran Monsun Timur Laut yang dijangka akan melanda negara lebih awal daripada jangkaan.

Jabatan itu menganggarkan monsun itu bermula dari Selasa (7 November 2022) dan berterusan sehingga kira-kira Mac tahun depan.

Kira-kira empat hingga enam episod hujan monsun, yang akan membawa hujan lebat berterusan, dijangka berlaku sepanjang tempoh itu yang berisiko banjir.

MetMalaysia juga meramalkan penomena air pasang besar dijangka berlaku dalam tempoh 6 hingga 11 November; 22 hingga 27 November; 7 hingga 12 Disember; 22 hingga 26 Disember; serta 6 hingga 10 Januari 2023 dan 21 hingga 25 Januari 2023.

Ketika musim Monsun Timur Laut, angin timur laut dijangka bertiup secara berterusan, menyebabkan laut bergelora dan ombak besar di Laut China Selatan.


PRU-15: UMNO bakal terjun dalam lubang digali sendiri

Ahli Majlis Pimpinan Tertinggi Bersatu Datuk Rosol Wahid berpendapat UMNO akan terjun ke dalam lubang digali sendiri apabila mendesak Pilihan Raya Umum Ke-15 disegerakan.

Menurutnya parti itu tidak mungkin dapat berkuasa semula walaupun mendesak PRU dipercepatkan setelah berasa situasi sekarang adalah waktu terbaik untuk mereka menang.

“Tindakan itu sebenarnya ibarat terjun ke dalam lubang yang digali sendiri. Masih banyak masalah rakyat yang belum diselesaikan oleh kerajaan ketika ini dan tiada jaminan PRU-15 akan menyelesaikan semua perkara itu.

“Masalah-masalah ekonomi, harga barang belum selesai, Covid-19 pun sama. Kemudian isu buruh asing, memang banyak masalah. Jadi seolah-olahnya kalau buat (PRU-15) sekarang, saya rasa dia seolah-olah macam gali lubang, terjun sendiri.

“Tapi bagi orang yang ada agenda lain dikira ini masa terbaik. Walhal itu bukan terbaik pun. Mungkin lepas pada ini lebih teruk lagi. Tak ada orang tahu.

“Dia ada dua kemungkinan, mungkin lebih baik atau mungkin lebih teruk,” katanya pada sidang media selepas merasmikan Majlis Penutup Jelajah Kepenggunaan KPDNHEP Kedah di Kolej Vokasional Langkawi, di Langkawi, semalam.

Ahli Parlimen Hulu Terengganu itu berkata desakan UMNO supaya PRU dipercepatkan dipercayai dibuat untuk menyelesaikan isu yang dihadapi Kluster Mahkamah membabitkan pemimpin parti terbabit.

Bagaimanapun, Rosol yakin, Perdana Menteri Datuk Seri Ismail Sabri Yaakob lebih memahami masalah yang dihadapi kerana mempunyai ‘bird’s eye view’ mengenai isu yang melanda negara.

“Pemimpin ini dia tengok macam bird’s eye view seperti burung. Dia tengok semua sekali di mana ada lurah, di mana ada bukit, di mana ada lembah dan sebagainya dia tahu.

“Orang lain (hanya) tengok ke atas, jadi tak tahu masalah,” tambahnya.


Saksi beritahu isteri Bung Mokhtar layak terima RM2.8 juta

Mahkamah Sesyen Kuala Lumpur hari ini diberitahu isteri Datuk Seri Bung Moktar Radin, Datin Seri Zizie Izette Abdul Samad layak menerima wang pengenalan RM2.8 juta memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.

Perunding unit amanah Norhaili Ahmad Mokhtar, 45, berkata bayaran wang pengenalan yang diberikan kepada Zizie Izette itu merupakan strategi pemasaran pihaknya apabila wanita itu turut memperkenalkan seorang pegawai kanan Felcra untuk membuat pelaburan sama, menurut laporan Bernama.

“Saya menghubungi Datin Seri (Zizie Izette) mengatakan pelaburan dibuat Felcra (RM150 juta) telah berjaya dan pada masa sama, saya mendapat komisen daripada pelaburan tersebut. Saya kemudian beritahu kepada Datin Seri yang saya ingin memberikannya wang pengenalan itu.

“Saya pakar (pelaburan) dalam menceritakan kepada rakyat Malaysia tentang kehebatan unit amanah tetapi saya tidak boleh masuk ke dalam syarikat-syarikat besar yang tidak tahu tentang apa saya buat,” katanya.

Saksi pendakwaan ke-25 itu berkata demikian semasa pemeriksaan utama oleh Timbalan Pendakwa Raya Law Chin How pada perbicaraan kes rasuah dihadapi Bung Moktar dan isterinya Zizie Izette di hadapan Hakim Rozina Ayob.

Menyentuh mengenai komisen yang diperoleh selepas berjaya mendapatkan pelaburan (RM150 juta) itu, Norhaili berkata beliau dan Madhi Abdul Hamid, 43, yang merupakan ejen (Public Mutual) masing-masing memperoleh komisen RM2.9 juta.

“Apabila mendapat komisen itu, saya dan Madhi berbincang tentang pengurusan komisen itu dengan mengambil kira faktor seperti pengurusan pelaburan Felcra dan kos operasi jangka panjang kerana pelaburan ini mengambil tempoh lebih tujuh tahun untuk matang dan kami juga ambil kira kos cukai untuk diuruskan dalam tempoh berkenaan,” katanya.

Semasa disoal Law mengapa Zizie Izette perlu dibayar RM2.8 juta, saksi itu berkata Zizie Izette layak menerima wang pengenalan itu setelah mengambil kira segala perbelanjaan kos, cukai dan faedah bulanan selagi pelaburan Felcra di bawah jagaannya.

“Kalau saya…saya tidak nampak jumlah itu besar tetapi saya melihat penjagaan akaun Felcra untuk jangka panjang. Ia (wang pengenalan) layak untuk Datin Seri Zizie Izette.

“Seingat saya pembayaran wang pendahuluan RM2.2 juta itu dalam bentuk cash di Public Bank di Melawati telah diuruskan oleh Madhi, selebihnya RM800,000 dimasukkan semula ke dalam Public Mutual Berhad atas nama Datin Seri Zizie Izette,” kata Norhaili.

Ditanya Law mengapa pihak Public Bank hanya membayar RM2.2 juta sedangkan RM2.8 juta sepatutnya dibayar Zizie Izette, saksi itu berkata: “Pada waktu itu Public Bank tidak mempunyai wang tunai yang mencukupi dan saya juga telah menasihatkan Datin Seri (Zizie Izette) untuk membuat pelaburan di Public Mutual Berhad.

“Saya juga menasihatkan Datin Seri Zizie Izette untuk melabur antara RM600,000 hingga RM800,000 dan ia diuruskan oleh Madhi dan seorang lagi konsultan Public Mutual,” kata Norhaili.

Bagaimanapun, saksi itu tidak dapat mengingati berapa jumlah cek yang telah dikeluarkan namun cek tersebut tertera nama Public Mutual Berhad dan nombor kad pengenalan Zizie Izette.

Dalam prosiding itu, Norhaili berkata tiada elemen rasuah dan permintaan rasuah daripada Bung Moktar dan isterinya Zizie Izette manakala wang RM2.8 juta yang diberikan kepada pelakon itu bukan rasuah, sebaliknya adalah wang pengenalan.

Norhaili akan menyambung keterangannya pada 14 Feb ini. Pada prosiding itu, peguam Datuk K. Kumaraendran mewakili Zizie Izette dan M. Athimulan bertindak bagi pihak Bung Moktar.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Amaran gelombang keempat Covid

Kementerian Kesihatan (KKM) mengesahkan sub-varian Omicron BA.5 sudah dikesan di Malaysia, sambil menjangkakan kemungkinan gelombang keempat Covid-19 bakal melanda negara tidak lama lagi.

Sehubungan itu, Menteri Kesihatan Khairy Jamaluddin pada sidang media khas hari ini meminta orang ramai yang belum mendapatkan suntikan dos penggalak untuk segera berbuat demikian.

Semalam (7 Julai 2022), jangkitan baharu Covid-19 di seluruh negara melonjak kepada 4,020 kes tertinggi sejak April, berbanding 3,561 kes yang dilaporkan pada Rabu.

Data laman sesawang Github KKM bagaimanapun menunjukkan, daripada jumlah jangkitan baharu semalam, 2,966 kes melibatkan individu yang telah menerima suntikan dos penggalak vaksin Covid-19.

Ia diikuti dengan 753 kes melibatkan penerima dua dos; 274 kes (individu yang tidak divaksinasi); dan 27 kes (individu belum lengkap divaksinasi).

Mengulas lanjut Khairy berkata peningkatan kes Covid-19 di dunia termasuk Malaysia sudah dijangka kerana ia didorong oleh beberapa faktor terutamanya varian dominan.

” Lebih dua juta individu dewasa yang layak tetapi memilih untuk tidak menerima dos penggalak kedua,” katanya.

Oleh itu, katanya individu yang punyai komorbiditi akan dapat pautan temujanji bagi suntikan dos penggalak kedua dalam MySejahtera masing-masing minggu depan

Pada masa sama beliau berkata sehingga 3 Julai lalu seramai 4,001 pesakit Covid-19 telah diberi ubat antiviral Paxlovid, dengan tiada kesan sampingan serius dilaporkan.


Fahmi akan jumpa kumpulan buat kajian 100 hari, bidas laporan tak adil

Fahmi Fadzil akan berjumpa dengan kumpulan yang menjalankan Dapatan Kaji Selidik Tinjauan Rakyat Malaysia 100 Hari Pentadbiran Kerajaan Perpaduan kerana dilihat berat sebelah.

Menteri Komunikasi dan Digital itu mempersoalkan kaji selidik yang dikeluarkan tersebut dan akan meneliti motif disebalik hasil kajian 100 hari kerajaan campuran yang dilihat memberi gambaran tidak seimbang.

“Maklum balas yang kami terima daripada pelbagai pakar akademik, rata-rata mempertikaikan metodologi kajian… jika itu pendirian mereka (ahli akademik), maka kita kena lihat motif mereka (kajian).

“Kajian tentang 100 Hari Kerajaan Perpaduan mentadbir, tetapi kita belum capai 100 hari. Saya akan bertemu dengan pihak akhbar tersebut dan dapatkan penjelasan mereka, adakah mereka cuba buat promosi (jenama) atau mahu memperdaya rakyat,” katanya dipetik laporan BH.

Sebelum ini, lima media tempatan menyiarkan dapatan kaji selidik mega Tinjauan Rakyat Malaysia 100 Hari Pentadbiran Kerajaan Perpaduan yang dijalankan dari 6 hingga 16 Februari lalu dengan kerjasama sebuah firma penyelidikan.

Kajian itu antaranya mendapati hanya 27 peratus responden berpuas hati dengan prestasi kerajaan dalam menangani isu hubungan antara kaum dan pertumbuhan ekonomi negara, manakala 26 peratus responden berpendapat kerajaan menangani isu bekalan makanan dengan baik.

Dapatan kajian itu juga mendapati ramai orang Melayu khususnya di semenanjung yang tidak berpuas hati dengan pencapaian kerajaan campuran dalam menunaikan janji manifesto mereka.


Rasuah VLN: Keputusan kes Zahid bebas atau bela diri esok

Keputusan sama ada Datuk Seri Dr Ahmad Zahid Hamidi akan dibebaskan atau diperintah membela diri terhadap 40 pertuduhan rasuah berhubung Sistem Visa Luar Negara (VLN), akan diketahui esok.

Hakim Mahkamah Tinggi Datuk Mohd Yazid Mustafa dijadual menyampaikan keputusan di akhir kes pendakwaan itu pada 9 pagi, menurut laporan Bernama.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Ahmad Zahid, maka beliau akan dipanggil untuk membela diri manakala jika sebaliknya bekas timbalan perdana menteri itu akan dilepas dan dibebaskan.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 11 Ogos, pihak pendakwaan menutup kesnya selepas memanggil 18 saksi untuk memberi keterangan dalam perbicaraan yang bermula pada 24 Mei 2021 dan pihak pendakwaan serta pembelaan selesai berhujah pada 7 Sept lepas.

Antara saksi pendakwaan yang dipanggil memberi keterangan ialah bekas Ketua Setiausaha Kementerian Dalam Negeri (KDN) Tan Sri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.

Pada 26 Jun 2019, Ahmad Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN, bagaimanapun pada 31 Julai 2019, mahkamah membenarkan permohonan presiden UMNO itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Ahmad Zahid, 69, didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Ahmad Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Ahmad Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya jika sabit kesalahan.


PRN Melaka: 3 bekas ADUN kecuali Norhizam berpeluang jadi calon PH

Tiga daripada empat bekas Ahli Dewan Undangan Negeri (ADUN) yang meruntuhkan kerajaan UMNO Melaka masih berpeluang menjadi calon mewakili Pakatan Harapan (PH) pada Pilihan Raya Negeri (PRN), November ini.

Ketiga-tiga mereka ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); dan Datuk Noor Effandi Ahmad (Bersatu-Teluk Mas).

Ketua Pembangkang, Datuk Seri Anwar Ibrahim membayangkan PH boleh menerima ketiga-tiga bekas ADUN itu kerana beliau menyifatkan mereka bertindak menarik sokongan terhadap kerajaan negeri, kerana mahu mengembalikan mandat kepada pakatan itu.

“Pimpinan PH Melaka bincang dengan mereka. Minta kerjasama mereka. Dan mereka mengambil keputusan menyokong PH dan memulih mandat kepada PH yang dirampas atau dikhianati sebelumnya.

“Jadi sekarang kita ada masalah untuk menolak begitu sahaja sepertimana yang diharapkan sesetengah pihak dalam media sosial. Itu tidak tepat sebab dia (tiga bekas ADUN) sokong untuk kembalikan mandat kita (PH),” katanya selepas menyampaikan bakul Deepavali di Dewan Undangan Negeri Chuah, Negeri Sembilan, hari ini.

Malah Anwar dilihat membela ketiga-tiga bekas ADUN itu apabila menyatakan mereka sudah mengetahui akan dipecat daripada parti apabila membuat keputusan menarik sokongan terhadap kerajaan UMNO Melaka.

“(Mereka) ambil keputusan (tarik sokongan) dia dah jangka, dia akan dipecat oleh partinya… UMNO ataupun Bersatu. Jadi oleh yang demikian, kita nak ketepikan begitu saja, tidak boleh.

“Jadi saya terpaksa bincang dengan pimpinan di Melaka kemudian pimpinan PH untuk mengambil kira hal-hal ini sebelum kita buat keputusan. Dia nak kembalikan amanah kepada Pakatan Harapan. Jadi itu pertimbangan,” katanya.

Pada masa sama Anwar berkata pembahagian kerusi dalam kalangan parti PH sudah selesai di mana PKR akan bertanding di 11 kerusi, Amanah (sembilan) dan DAP (lapan).

Sebelum ini, Majlis Presiden PH membuat keputusan menolak bekas ADUN Bebas Pengkalan Batu, Datuk Norhizam Hasan Baktee sebagai calon mereka pada PRN Melaka.

Suruhanjaya Pilihan Raya (SPR) sebelum ini menetapkan 8 November sebagai tarikh penamaan calon, pengundian awal (16 November); dan pengundian biasa (20 November).


82.5 peratus orang dewasa sudah lengkap vaksin

Sebanyak 82.5 peratus atau 19,311,563 individu daripada populasi dewasa di negara ini sudah lengkap menerima suntikan vaksin Covid-19 setakat semalam.

Menurut laporan Bernama, berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 93.6 peratus atau 21,903,061 individu daripada populasi dewasa telah menerima sekurang-kurangnya satu dos suntikan vaksin.

Selain itu, seramai 25,326 atau 0.8 peratus daripada populasi remaja berusia 12 hingga 17 tahun telah melengkapkan suntikan vaksin setakat semalam.

Bagi kedua-dua populasi, sebanyak 273,373 dos suntikan vaksin turut diberikan semalam membabitkan 116,881 dos pertama dan 156,492 dos kedua menjadikan jumlah keseluruhan pemberian dos vaksin sebanyak 41,847,256 menerusi Program Imunisasi COVID-19 Kebangsaan (PICK).

PICK dilancarkan pada 24 Februari lalu bagi memberikan vaksinasi untuk membendung pandemik Covid-19 di seluruh negara.

Sementara itu, sebanyak 250 kes kematian akibat Covid-19 dicatatkan setakat pukul 11.59 malam tadi, menjadikan jumlah kumulatif kematian kini sebanyak 24,931.

Menurut portal GitHub KKM, jumlah itu merangkumi sembilan kematian sebenar Covid-19 dicatatkan dalam tempoh 24 jam (24 Sept), manakala selebihnya adalah kes kematian tertunggak atau ‘backlog’.

Bagaimanapun, angka itu boleh berubah sekiranya terdapat kes kematian yang dikemas kini.

Berdasarkan graf purata jumlah kes kematian harian sebenar selama tujuh hari pula, sebanyak 91 kes kematian sebenar akibat COVID-19 dicatatkan.

Sebanyak 49 daripada jumlah kematian baharu itu dilaporkan berlaku di luar hospital (BID).


Langkah tak naikkan OPR sejajar dengan jangkaan pasaran: MIDF

Keputusan Bank Negara Malaysia (BNM) untuk mengekalkan Kadar Dasar Semalaman (OPR) pada 3.00 peratus hari ini adalah sejajar dengan jangkaan pasaran, kata MIDF Research.

Bank pusat menjelaskan ekonomi global kekal teguh, didorong oleh permintaan dalam negara yang berdaya tahan dengan sokongan keadaan pasaran pekerja yang kukuh, menurut firma penyelidikan itu dalam nota hari ini seperti dilaporkan Bernama.

Bagaimanapun, MIDF Research tidak menolak kemungkinan kenaikan kadar sebanyak 25 mata asas lagi pada separuh kedua 2023 berikutan angka ekonomi domestik yang memaparkan momentum positif.

Katanya BNM mungkin mengoptimumkan cabang monetarinya dengan menormalkan Keperluan Rizab Berkanun (SRR) daripada 2.00 peratus kepada 3.00 peratus pada tahun ini.

“Kadar SRR telah dikurangkan kepada 2.00 peratus pada Mac 2020. Bagaimanapun, keputusan ini akan tertakluk kepada kestabilan pertumbuhan ekonomi, kadar kenaikan harga dan penambahbaikan seterusnya keadaan makroekonomi, terutamanya pemulihan yang berterusan di pasaran buruh dan permintaan dalam negeri yang semakin bertambah.

“Dari perspektif jangka sederhana, penormalan kadar dasar diperlukan untuk menghindarkan risiko yang boleh menjejaskan unjuran ekonomi masa depan melalui inflasi tinggi yang berterusan dan peningkatan seterusnya dalam keberhutangan isi rumah,” katanya.

Dari segi ringgit, MIDF Research berkata pada asasnya mata wang tempatan dalam kedudukan baik berikutan ekonomi domestik kekal dalam momentum positif.

“Sebagai pengeksport bersih petroleum mentah, gas asli cecair dan minta sawit, Malaysia akan menerima manfaat daripada peningkatan harga komoditi global,” katanya.

Bagaimanapun, katanya ringgit akan terus menyusut berikutan Rizab Persekutuan Amerika Syarikat terus bertangguh untuk menghentikan seketika kadar faedahnya.


Ambiga biadab persoal integriti Agong pilih PM, laporan polis dibuat

Tuduhan bekas Presiden Majlis Peguam, Ambiga Sreenevasan bahawa sokongan diberikan Ahli-Ahli Parlimen Perikatan Nasional (PN) kepada calon Perdana Menteri (PM) sebagai tidak sah, adalah tindakan biadab dan bongkak.

Gerakan Peguam Islam SeMalaysia berpendapat kenyataan peguam itu juga telah menimbulkan syak dan menyoal integriti proses pelantikan PM oleh Yang di-Pertuan Agong yang jelas termaktub dalam Perlembagaan Negara.

“Beliau (Ambiga) telah secara bongkak mengisytiharkan melalui akaun twitter pada 19 Ogos 2021 yang turut dilaporkan oleh portal berita bahawa sokongan ahli-ahli Parlimen Perikatan Nasional bagi PM baru yang telah disampaikan kepada YDPA adalah tidak sah.

“Ini adalah percubaan menganggu proses perlantikan yang sedang dijalankan dan adalah amat biadab,” kata gerakan itu dalam satu kenyataan hari ini.

Sehubungan itu, gerakan berkenaan akan membuat laporan polis terhadap peguam Pakatan Harapan (PH) itu di seluruh negara demi menjaga keselamatan negara.

“Secara langsung ini (tuduhan Ambiga) adalah juga satu tindakan menggugat demokrasi berparlimen (undermining parliamentary democracy).

“Ambiga telah melakukan kesalahan yang amat serius di bawah Akta Hasutan, Seksyen 124 Kanun Keseksaan serta Sosma, Sek 505 Kanun Keseksaan serta undang-undang lain.

“Laporan-laporan polis akan dibuat terhadap anasir ini demi keselamatan negara dan ummah di seluruh negara,” kata gerakan itu.

Semalam, Ambiga dan beberapa individu lagi berkata sokongan bersyarat daripada PN kepada Ahli Parlimen Bera Datuk Seri Ismail Sabri Yaakob dianggap tidak sah kerana meletakkan syarat.

“Sokongan bersyarat oleh (PN) tidak boleh dikira sebagai sokongan […] Bagaimana kerajaan boleh stabil jika syarat untuk mendapat sokongan tidak dipenuhi?” katanya dalam satu siri catatan di Twitter semalam.

Bagaimanapun, dalam kenyataan hari ini Ahli Parlimen Saratok Datuk Ali Biju mengingatkan bahawa syarat sokongan yang dikenakan terhadap Ismail Sabri jika dilantik menjadi PM bertujuan mewujudkan sebuah kerajaan yang bersih demi kebaikan rakyat dan negara.

“Tan Sri Muhyiddin Yassin berkata sokongan itu dengan syarat bagi membentuk kerajaan yang bersih – dengan memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.

“Pemisahan kuasa, kebebasan kehakiman dan menegakkan sistem raja berperlembagaan. Dakwaan PH bahawa ini membatalkan sokongan PN terhadap Ismail Sabri, adalah tidak masuk akal,” kata Ali Biju.


Kes rasuah Ku Nan, pasukan pendakwaan rayu keputusan mahkamah

Permohonan rayuan pasukan pendakwaan difailkan hari ini berhubung keputusan Mahkamah Rayuan yang melepas dan membebaskan bekas Menteri Wilayah Persekutuan Datuk Seri Tengku Adnan Tengku Mansor atas pertuduhan menerima rasuah RM2 juta daripada seorang ahli perniagaan pada 2016.

Menurut laporan Bernama memetik sumber, notis rayuan itu difailkan kira-kira 12.30 tengah hari tadi. Pendakwaan merayu terhadap keputusan berkenaan untuk dibawa ke Mahkamah Persekutuan.

Pada 16 Julai lepas, Mahkamah Rayuan membenarkan rayuan Tengku Adnan, yang lebih dikenali sebagai Ku Nan untuk mengetepikan sabitan dan hukuman penjara 12 bulan serta denda RM2 juta yang dijatuhkan oleh Mahkamah Tinggi Kuala Lumpur.

Hakim Suraya Othman, yang membacakan keputusan majoriti 2-1 itu berkata mahkamah mendapati cek RM2 juta yang diterima Tengku Adnan daripada ahli perniagaan Chai Kin Kong adalah sumbangan politik kepada UMNO.

Hakim Ahmad Nasfy Yasin bersetuju dengan Suraya manakala hakim Abu Bakar Jais menolak rayuan Tengku Adnan.

Abu Bakar ketika menolak rayuan itu berkata dia bersetuju dengan keputusan hakim Mahkamah Tinggi bahawa Tengku Adnan telah menerima cek itu untuk dirinya sendiri dan ia bukan sumbangan politik untuk Umno.

Pada 21 Dis tahun lepas, hakim Mahkamah Tinggi Mohamed Zaini Mazlan menjatuhkan hukuman penjara 12 bulan dan denda RM2 juta terhadap ahli parlimen Putrajaya itu selepas mendapati dia bersalah atas pertuduhan tersebut di akhir kes pembelaan.

Tengku Adnan, 70, didakwa sebagai seorang penjawat awam iaitu menteri Wilayah Persekutuan, menerima RM2 juta daripada Chai, yang merupakan pengarah Aset Kayamas Sdn Bhd (AKSB), melalui cek didepositkan ke dalam akaun bank milik syarikat Tadmansori Holdings Sdn Bhd yang dia ada kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda.


Dulu DAP serang Azalina isu 1MDB, kini sokong jadi Speaker pula

Setiausaha Agung DAP, Lim Guan Eng hari ini mengesahkan Timbalan Pengerusi Nasional parti itu, Gobind Singh Deo telah bertemu dengan Ahli Parlimen Pengerang, Datuk Seri Azalina Othman Said, dalam usaha mengangkatnya sebagai Speaker Dewan Rakyat, menggantikan Datuk Azhar Harun.

Bagaimanapun, Guan Eng tidak menyatakan bila Gobind mengadakan pertemuan dengan Azalina yang juga bekas Timbalan Speaker Dewan Rakyat ketika pentadbiran Kerajaan Perikatan Nasional (PN) sebelum meletak jawatan pada 23 Ogos 2021, tatkala ada ura-ura beliau bakal dilantik sebagai menteri dalam Kabinet Datuk Seri Ismail Sabri Yaakob.

“Timbalan Pengerusi Nasional DAP dan Ahli Parlimen Puchong Gobind Singh Deo telah bertemu dengan Azalina, yang ingin membincangkan cadangannya mengenai pilihan raya pecat atau “recall election” sebagai sebahagian daripada pakej rang undang-undang anti lompat parti.

“DAP bersedia untuk berbincang lebih jauh dengannya jika dia serius untuk mengemukakan namanya menggantikan Azhar bagi mengembalikan imej dan kredibiliti Parlimen yang telah dirosakkan teruk oleh ketundukan Azhar kepada perintah Eksekutif,” kata Guan Eng dalam kenyataan di Facebooknya hari ini.

Dari sudut politik, tidak pelik apabila kawan menjadi lawan dan lawan menjadi kawan. Semuanya semata-mata untuk survival politik masing-masing.

Demikian juga apabila melihat kepada cadangan dan sokongan kuat DAP supaya Azalina – individu yang pernah mereka cop sebagai pembohong – dilantik sebagai Speaker Parlimen.

Dulu, pemimpin veteran DAP Lim Kit Siang pernah membuat tuduhan mengatakan Azalina menjadikan Parlimen dikawal oleh kerajaan. Ketika itu Azalina adalah Menteri di Jabatan Perdana Menteri di bawah pentadbiran Barisan Nasional (BN).

Kata Kit Siang, Azalina melakukan kesilapan itu pada hari pertama Parlimen bersidang dengan berkata Perdana Menteri (ketika itu) Datuk Seri Najib Razak mempunyai ‘hak’ untuk menjawab soalan berhubung 1MDB dan ‘derma’ RM2.6 bilion apabila beliau memilih berbuat demikian.

“(Azalina) melakukan satu penghinaan kepada Parlimen dengan mendakwa bahawa Perdana Menteri mempunyai hak untuk memilih bila beliau mahu menjawab soalan mengenai 1MDB,” kata Lim dalam satu kenyataan.

Sekarang ini DAP menuduh Azhar pula hanya patuh kepada kerajaan dan mahu Azalina menggantikannya.

DAP juga pernah menuduh Azalina melakukan penghinaan dua kali terhadap Parlimen dalam kes membabitkan skandal 1Malaysia Development Berhad (1MDB) dan Jawatankuasa Kira-Kira Wang Negara (PAC).

Kata DAP, Azalina berbohong ketika menjawab persoalan dibangkitkan Guan Eng bahawa anggota PAC diberitahu mengenai baris yang dihapuskan dalam Laporan PAC mengenai 1MDB.

DAP juga berkata ketika Azalina mempertahankan pembohongan itu, beliau sekali lagi berbohong dengan mendakwa kenyataan Ahli Parlimen, Tony Pua berkaitan PAC dan 1MDB itu, tidak berasas dan tidak benar.

Kini, DAP kembali memuji Azalina yang mereka lihat dalam beberapa bulan kebelakangan lebih ke hadapan dalam menganjurkan reformasi institusi Parlimen.

“Azalina mesti menyusun rancangan tentang bagaimana mengelakkan parlimen menjadi sebagai rubber stamp untuk perdana menteri semata-mata dan mendaulatkan parlimen seperti yang tertulis dalam Perlembagaan Persekutuan,” kata Guan Eng.

Namun, reformasi Parlimen ini telah lama dirancangkan sejak Tun Dr Mahathir Mohamad menjadi Perdana Menteri, namun kurang berkesan apabila Speaker yang dilantik terdiri daripada Ahli Parlimen yang turut terikat dengan kepentingan parti dan kerajaan.

Hanya dua individu bukan Ahli Parlimen pernah dilantik menjadi Speaker Dewan Rakyat iaitu bekas Hakim Mahkamah Rayuan, Datuk Mohamad Ariff Md Yusof, dan Azhar.


Zahid beri bayangan jajaran baharu Perikatan 3.0 bersama PKR, DAP

Presiden UMNO Datuk Seri Ahmad Zahid Hamidi membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

“Kedinamikan politik pasti berlaku saya lihat…saya bukan seorang nujum politik tetapi saya yakin kalau mahu disebut hala tuju atau kedinamikan itu kita lihat, selepas PRU15, sama ada ia akan diadakan dalam waktu terdekat, atau dalam tempoh yang hanya Allah Taala sahaja tahu kerana kalau mengikut cukup tempoh pilihan raya adalah pada tahun 2023.

“Pada ketika itu, saya hampir pasti bahawa akan ada sesuatu yang akan berlaku kepada UMNO, sebagai sebuah parti induk orang Melayu dan Islam, di mana ketika itu akan ada Perikatan 3.0 bukan Perikatan Nasional,” katanya semasa wawancara Program 75 Tahun Jubli Intan anjuran UMNO Online malam tadi.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti  yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.

Dalam pada itu, DAP sudah memberi ‘lampu hijau’ kepada UMNO untuk menjalinkan jajaran baharu politik itu namun perlu menerima calon perdana menteri daripada PH, iaitu Anwar sekiranya mahu bekerjasama.

Mengimbas kembali sejarah kedinamikan politik tanah air, Zahid berkata penubuhan parti Perikatan dahulu juga tidak statik sifatnya, dan ia berubah mengikut perubahan politik semasa.

“Kita harus, melihat kewujudan parti Perikatan yang merupakan payung bukan sahaja kepada UMNO tetapi sebagai parti-parti komponen ketika itu, tidak merupakan sebuah gabungan yang statik betulnya, apabila Barisan Nasional (BN) diwujudkan ianya merupakan perikatan 2.0.

“Jadi ini merupakan langkah yang baharu, di mana kita lihat sunnatullah telah menentukan bahawa masyarakat Malaysia penuh dengan kemajmukan,” jelasnya.


Kalimah Allah: Kerajaan campuran didakwa langgar titah Sultan

Keputusan menarik balik permohonan rayuan berhubung penggunaan kalimah Allah oleh kerajaan didakwa melanggar titah Sultan Johor dan Sultan Selangor.

Bersatu menyifatkan tindakan Kementerian Dalam Negeri (KDN) dan kerajaan campuran itu bertentangan dengan titah yang pernah dikeluarkan Sultan Johor dan Selangor sebelum ini, malah dilihat sebagai campur tangan kerajaan dalam urusan kehakiman.

“KDN juga membelakangkan keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam (Jawatankuasa Muzakarah MKI) pada 2008.

“Hasil perbincangan tersebut memutuskan bahawa lafaz Allah merupakan kalimah suci khusus bagi agama dan umat Islam serta tidak boleh digunakan atau disamakan dengan lain-lain kepercayaan (agama),” kata Ketua Penerangan Bersatu, Datuk Razali Idris dalam satu kenyataan hari ini.

Terdahulu, media melaporkan melaporkan Kerajaan Malaysia dan KDN menarik balik rayuan terhadap keputusan Mahkamah Tinggi, yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama Kristian bagi tujuan pembelajaran.

Sementara itu, Razali turut membidas kenyataan Perdana Menteri, Datuk Seri Anwar Ibrahim berkenaan laporan ‘Penggunaan kalimah Allah oleh penganut Kristian di Sarawak dibolehkan’.

Jelas beliau, kenyataan Ahli Parlimen Tambun itu agak dangkal kerana Sarawak adalah sebahagian daripada Malaysia yang mana Islam adalah agama Persekutuan berserta Majlis Agama Islam negeri berkenaan wujud di bawah naungan Yang di-Pertuan Agong.

“Saya berpandangan keputusan KDN dan kenyataan Perdana Menteri adalah bercelaru ‘in desperate move’ untuk elak Sarawak dan Sabah tarik sokongan kepada kerajaan sehingga sanggup ‘bakul sampahkan’ tata kelola dengan membelakangkan Raja-Raja Melayu (Ketua Agama),” ujarnya.

Pada masa sama, beliau beranggapan Menteri KDN, Datuk Seri Saifuddin Nasution Ismail, tidak mempunyai hak untuk membuat keputusan menarik balik rayuan tanpa merujuk kepada Raja-Raja, Majlis Agama Islam Negeri dan Muzakarah Malaysia.

Justeru, Razali mendesak Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar untuk menyatakan pendirian jelas dan tegas bagi mempertahankan segala usaha atas titah perintah Raja-Raja Melayu.


Kes baharu kembali turun

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun semula, tatkala kadar kebolehjangkitan bagi seluruh negara pada jangkaan mengikut kes semalam mencapai nilai Rt 1.0.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, sebanyak 3,346 jangkitan baharu dikesan, berbanding 3,684 kes yang dicatat semalam.

Beliau berkata angka itu menjadikan jumlah terkumpul kes positif sebanyak 2,802,263, termasuk lebih 12,403 kes import.

Sehingga semalam, sebanyak 2,726,891 pesakit disahkan sembuh, dan 31,750 kematian, manakala kes aktif meningkat semula kepada 40,276 kes.

Daripada jumlah kes aktif itu seramai 33,075 pesakit menjalani kuarantin di rumah; 3,660 ditempatkan di PKRC; 3,343 dimasukkan ke hospital; dan 198 pesakit dirawat di ICU dengan 93 daripadanya memerlukan alat bantuan pernafasan.

Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian pada 13 Januari 2022 untuk seluruh negara adalah 1.0.

Enam negeri merekodkan nilai Rt melebihi 1.00 iaitu Kuala Lumpur dengan Rt 1.08, diikuti Sabah (1.07); Putrajaya (1.05); Melaka (1.02); Negeri Sembilan (1.01); dan Selangor (1.00).

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Kes tembak di Bukit Bintang, polis buru dua lelaki

Polis sedang giat mengesan dua lelaki warga tempatan yang sudah dikenal pasti identiti mereka bagi membantu siasatan berhubung kejadian kes tembak di sebuah hotel di Bukit Bintang, petang semalam.

Ketua Polis Daerah Dang Wangi ACP Noor Dellhan Yahaya berkata kedua-dua suspek terbabit berusia dalam lingkungan 40-an dan 50-an, manakala seorang lagi lelaki tempatan ditahan di lokasi kejadian semalam, menurut laporan Bernama.

“Lelaki yang ditahan semalam direman enam hari bermula hari ini sehingga Isnin depan bagi membantu siasatan,” katanya dalam kenyataan, hari ini.

Beliau berkata motif dan hubungan antara mangsa dan kesemua suspek masih dalam siasatan.

Semalam, media melaporkan Ketua Jabatan Siasatan Jenayah Kuala Lumpur SAC Habibi Majinji berkata seorang lelaki tempatan ditemukan maut dengan kesan tembakan di dahi dalam kejadian di sebuah bilik hotel di Bukit Bintang, sejam selepas mangsa mendaftar masuk.

Katanya perkara itu disedari seorang pekerja hotel berkenaan yang memasuki bilik tersebut dan kemudian menghubungi polis kira-kira 7 malam dan hasil pemeriksaan di dalam sebuah bilik di hotel berkenaan menemukan mayat mangsa berusia 49 tahun.

Kes disiasat mengikut Seksyen 302 Kanun Keseksaan kerana membunuh.


PAC panggil 4 kementerian, 1 GLC minggu depan

Ketua Setiausaha (KSU) daripada empat kementerian dan pimpinan tertinggi dari beberapa agensi lain akan dipanggil untuk prosiding siasatan yang bakal dijalankan Jawatankuasa Kira-Kira Wang Negara (PAC), minggu depan.

Ia susulan Laporan Ketua Audit Negara (LKAN) 2021 Siri 2 melibatkan kerugian jutaan ringgit.

Prosiding akan dijalankan antara 14 Jun hingga 27 Jun ini melibatkan Kementerian Pertanian dan Keterjaminan Makanan; Kementerian Kewangan; Kementerian Kemajuan Desa dan Wilayah; Kementerian Kesihatan; Kementerian Sains, Teknologi dan Inovasi serta Felcra Berhad.

Pengerusi PAC, Datuk Mas Ermieyati Samsudin berkata perkara itu melibatkan isu terimaan dan bayaran obligasi sosial perjanjian konsesi pengurusan industri padi dan beras negara, pengurusan pandemik Covid-19 dan penyata kewangan beraudit Felcra Berhad.

“Prosiding ini bermula dengan Kementerian Pertanian dan Keterjaminan Makanan bagi mendapatkan penjelasan berkaitan kelemahan dalam terimaan dana berbentuk kewangan dan aset serta bayaran Skim Subsidi Harga Padi.

“Ini membabitkan kerugian wang awam RM37 juta disebabkan dana obligasi 2021 belum diterima serta pembayaran tidak teratur berjumlah RM370,000 bagi bayaran Skim Subsidi Harga Padi kepada pesawah meninggal dunia.

“Selain itu, ia turut membabitkan pembekal jentera tidak menepati jadual yang menyebabkan kerugian RM3.12 juta dan pembaziran sebanyak RM870,000 juta bagi jentera belum digunakan dan rosak,” katanya pada sidang akhbar di lobi Parlimen.

Katanya, PAC akan memanggil KSU Kementerian Kesihatan dan Kementerian Sains, Teknologi dan Inovasi pada 15 Jun ini bagi memberi penjelasan mengenai isu pengurusan pandemik Covid-19 yang dibangkitkan dalam LKAN.

“Ini membabitkan isu 1.1 juta dos vaksin luput tempoh jangka hayat setakat 30 April 2022 yang mana 93 daripada 136 unit ventilator tidak dapat digunakan dan nisbah penggunaan kelengkapan perlindungan diri (PPE) yang rendah,” katanya.

Dalam pada itu, PAC juga akan memanggil KSU Perbendaharaan Kementerian Kewangan, KSU Kementerian Kemajuan Desa dan Wilayah dan Ketua Pegawai Eksekutif Felcra Berhad pada 27 Jun ini bagi menjawab isu kedudukan kewangan Felcra Berhad yang tidak dapat dirumuskan.

Jelasnya, ini susulan penyata kewangan beraudit 2019, 2020 dan 2021 yang belum dimuktamad.

“Selain itu, PAC juga akan mendapatkan taklimat berkenaan Program Jana Wibawa daripada Kementerian Kewangan,” katanya yang juga Ahli Parlimen Perikatan Nasional (PN) Masjid Tanah.


Perbahasan mengungkai Ordinan Darurat tumpuan Dewan Rakyat hari ini

Hari terakhir Mesyuarat Penggal Keempat Parlimen ke-14 hari ini dijadual membahas dan meluluskan ketetapan menurut Fasal (3) Perkara 150 Perlembagaan Persekutuan untuk mengungkaikan Ordinan-ordinan darurat.

Menurut Aturan Urusan Mesyuarat, Perdana Menteri akan mencadangkan perkara itu dan antara ordinan terbabit ialah Ordinan Darurat (Kuasa-Kuasa Perlu) 2021, Ordinan Darurat (Pencegahan dan Pengawalan Penyakit Berjangkit) (Pindaan) 2021 dan Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021.

Sementara itu, sesi Waktu Pertanyaan Menteri pada permulaan persidangan Dewan Rakyat akan menyentuh isu berkaitan pakatan keselamatan tiga negara iaitu Amerika Syarikat, United Kingdom dan Australia (AUKUS) serta status dan hak jika penjawat awam tidak mahu mengambil vaksin, lapor Bernama.

Mohd Nizar Zakaria (BN-Parit) akan bertanya mengenai pendirian terkini kerajaan khususnya Kementerian Pertahanan berkaitan AUKUS manakala Datuk Dr Shahruddin Md Salleh (Pejuang-Sri Gading) bertanyakan soalan kepada Perdana Menteri sama ada kerajaan akan mengenakan tindakan undang-undang terhadap penjawat awam yang tidak mahu mengambil vaksin.

Selain itu, soal persempadanan semula atau menambah kawasan pilihan raya akan dibangkitkan Cha Kee Chin (PH-Rasah) kepada Perdana Menteri.

Mesyuarat Penggal Keempat Parlimen ke-14 berakhir hari ini setelah 17 hari bersidang.


Usaha pertingkat hak pengguna syarikat penerbangan amat kritikal

Keperluan untuk memastikan hak pengguna syarikat penerbangan dipertingkatkan, bagi memelihara kesejahteraan mereka dalam memastikan kepentingan rakyat sentiasa dilindungi, amat kritikal, kata Menteri Pengangkutan Datuk Seri Dr Wee Ka Siong.

Beliau berkata usaha sedemikian di tengah-tengah cabaran yang dibawa oleh pandemik, memerlukan kerjasama dan penglibatan yang meluas untuk memajukan industri penerbangan di peringkat tempatan dan global.

“Untuk bersedia dalam menghadapi masa depan, kita mesti merenung iktibar yang dipelajari daripada wabak itu, dan terus berusaha untuk menambah baik,” katanya dalam ucapan beliau pada sesi webinar Suruhanjaya Penerbangan Malaysia (MAVCOM) bertajuk ‘Charting a New Frontier: Aviation Consumer Protection Needs Today and Beyond’.

Katanya Covid-19 mengesahkan betapa kepentingan pembangunan negara serta perjalanan udara amat kritikal, dan syarikat penerbangan serta lapangan terbang pula perlu cepat menyesuaikan diri dengan pengenalan peraturan baharu dalam menggerakkan perniagaan dan strategi operasi mereka semasa menghadapi wabak itu.

“Di pihak pemain industri dan penggubal dasar, adalah penting agar semakan dan kemas kini berterusan dibuat kepada aspek perundangan dan peraturan khusus lain yang mengawal hak pengguna, sambil mengekalkan daya saing dalam industri,” katanya.

Wee berkata jalan menuju pemulihan adalah panjang dan berliku tetapi sektor penerbangan sedang menuju pemulihan.

“Kita semua boleh memainkan peranan dalam menambah baik perjalanan udara untuk pengguna dalam pemulihan. Dengan melaksanakan strategi yang sesuai, amalan industri yang baik, dan tindakan proaktif, kita akan dapat mengatasi kesan wabak ini bersama-sama,” katanya.

Wee berkata Malaysia meramalkan bilangan trafik penumpang udara pada 2022 adalah antara 32.6 juta dan 49 juta.

Beliau berkata trafik penumpang tahunan Malaysia merosot mendadak daripada 109.2 juta pada 2019 kepada 26.7 juta pada 2020, dan terus menurun lagi kepada 11.0 juta pada 2021.

Beliau menambah semasa kemuncak wabak itu, syarikat penerbangan mencatatkan penurunan yang tidak pernah berlaku sebelum ini dalam kapasiti tempat duduk sebanyak -92.3 peratus tahun ke tahun pada Mei 2020, penurunan terbesar pernah berlaku dalam industri penerbangan Malaysia.

Webinar ini adalah yang pertama seumpamanya di Malaysia, menampilkan 13 panel penceramah dan membawa lebih 200 pemimpin global industri berbincang dalam tiga topik berhubung penerbangan, yang berkaitan dengan perlindungan pengguna sebelum, semasa dan selepas wabak Covid-19.

Ia bertujuan mengukuhkan perlindungan pengguna penerbangan di samping terus memperkasa dan mendidik pengguna mengenai hak mereka.

Kelompok yang hadir termasuk kakitangan kerajaan dan pembuat dasar, pengawal selia dan badan perundangan, penyedia perkhidmatan penerbangan, syarikat penerbangan dan lapangan terbang yang mewakili pakar penerbangan, serta persatuan pengguna. – Bernama


Unjuran ekonomi negara positif dipacu pemulihan global, kata penyelidik

Ekonomi Malaysia dijangka meneruskan momentum dan melantun semula dengan kukuh pada tahun ini dan 2022 berdasarkan pemulihan global yang dipacu vaksin walaupun wujud gangguan akibat peningkatan semula kes Covid-19 sejak akhir tahun lalu.

Menurut Laporan Perundingan Tahunan 2020 mengenai Malaysia yang dikeluarkan Pejabat Penyelidikan Makroekonomi ASEAN+3 (AMRO) hari ini, pertumbuhan itu akan disokong oleh dasar domestik yang positif, kepelbagaian ekonomi dan sistem perbankan yang berdaya tahan.

Bernama memetik Ketua Ahli Ekonomi AMRO, Dr Hoe Ee Khor sebagai berkata pada 2021, ekonomi Malaysia dijangka meningkat semula sebanyak 5.6 peratus berikutan asas rendah dan peningkatan kukuh permintaan global yang dipacu program vaksinasi.

“Aktiviti pelancongan dan perjalanan antarabangsa dijangka menerima tarikan pada 2022 memandangkan vaksinasi Covid-19 mencapai imuniti kelompok di Malaysia dan luar negara, meningkatkan pertumbuhan (ekonomi) Malaysia kepada 6.2 peratus,” katanya dalam taklimat media AMRO secara maya haari ini.

Bagaimanapun beliau berkata, unjuran itu diselubungi trajektori pandemik yang tidak pasti kerana kemajuan vaksin dan penyebaran vaksin bagi menentang mutasi virus.

Selain itu, Hoe berkata kemusnahan kepada perniagaan dan pasaran buruh menunjukkan ekonomi mungkin tidak kembali kepada trend output sebelum pandemik dalam masa terdekat ini.

Beliau berkata, langkah fiskal dan bukan fiskal yang dilanjutkan kerajaan sehingga 2021 – sebagai tambahan kepada pelaburan dalam pengangkutan dan infrastruktur digital dalam belanjawan tahun ini – amat penting bagi memastikan pemulihan ekonomi kekal berada di landasan yang tepat.

“Pada masa yang sama, kelonggaran keadaan monetari yang agresif telah melengkapkan rangsangan ekonomi dan membantu menstabilkan pasaran kewangan.

“Kadar dasar yang diturunkan sebanyak 125 mata asas pada 2020 kepada paras rendah 1.75 peratus, kekal akomodatif di sebalik momentum pertumbuhan yang lemah akhir-akhir ini.

Hoe berkata, pada masa depan, dasar monetari seharusnya berada dalam kecenderungan menurun memandangkan ketidakpastian yang terus menyelubungi unjuran ekonomi.

“Bagaimanapun, persekitaran kadar faedah yang rendah menyeru kepada kewaspadaan terhadap potensi kewangan yang tidak seimbang,” katanya.

Hoe berkata kedudukan luaran Malaysia adalah kukuh, disokong oleh lebihan yang berterusan dalam akaun semasa serta aliran masuk pelaburan langsung asing.

Penyambungan semula aliran masuk modal asing sejak tekanan pembiayaan dolar AS pada Mac 2020 telah memperkukuhkan penampan rizab Bank Negara Malaysia (BNM) dan kedudukan luaran secara keseluruhan.

“Adalah berhemat bagi BNM untuk mengumpul lebih banyak rizab semasa tempoh aliran masuk modal, di samping mengekalkan kadar pertukaran yang fleksibel sebagai penampan utama terhadap kejutan luaran,” katanya.

Hoe berkata pelarasan kepada dasar pertukaran asing menjelang akhir 2016 telah menyumbang kepada ketidaktentuan aliran modal yang lebih rendah semasa episod tekanan pada Mac 2020.

Penguatkuasaan yang diperketatkan terhadap urus niaga ringgit luar pesisir dan pembangunan pelindungan pasaran telah menyebabkan aliran masuk modal yang lebih stabil dan kurang bersifat spekulatif.

Sementara itu, beliau berkata sistem perbankan domestik berada dalam kedudukan yang kukuh untuk menguruskan peningkatan risiko kredit dan memudahkan pengembangan kredit yang berterusan.

“Langkah ujian tekanan oleh AMRO dan BNM menunjukkan bahawa bank mempunyai ruang yang cukup untuk menyerap kemerosotan pinjaman berikutan pengukuhan dalam penampan modal mereka.

“Memandangkan prospek ekonomi dan tahap kelemahan pinjaman selepas berakhirnya tempoh skim bantuan pembayaran balik hutang masih tidak menentu, simulasi tekanan yang kerap terhadap institusi kewangan amat disyorkan bagi menjaga risiko yang tidak diduga,” kata Hoe.

Beliau ketika mengulas mengenai prospek berkata, mengekalkan pembaharuan dasar untuk menjaga kebajikan rakyat dan meningkatkan produktiviti adalah kritikal bagi mencapai ekonomi pasca pandemik yang dinamik serta inklusif.

“Menggabungkan agenda yang luas, agenda kemampanan alam sekitar dalam pelan pembangunan akan meningkatkan daya tahan ekonomi apabila Malaysia maju ke arah negara berpendapatan tinggi,” katanya.


Ringgit diniaga RM4.38 ke RM4.40 berbanding dolar AS minggu depan

Ringgit dijangka diniagakan dalam jajaran RM4.38 hingga RM4.40 berbanding dolar Amerika Syarikat (AS) minggu hadapan kerana pelabur mempertimbangkan untuk mengurangkan pendedahan dolar AS bagi tempoh lamam dalam mata wang negara-negara kumpulan G-10.

Ia berikutan kebimbangan yang semakin meningkat terhadap kemungkinan kemelesetan global, kata seorang penganalisis, lapor Bernama.

G10 adalah kumpulan negara maju, antara negara-negara anggotanya termasuk Amerika Syarikat, United Kingdom, Jepun dan Perancis.

Rakan kongsi pengurusan SPI Asset Management Stephen Innes berkata pengurangan pada kedudukan tempoh lama dolar AS mungkin akan memasuki ke pertukaran asing (FX) Asia dan mengukuhkan ringgit berbanding dolar AS.

Beliau berkata peniaga menjangkan akan berlaku kemelesetan, justeru pertumbuhan AS dan data ekonomi akan terus berada di bawah tumpuan pasaran.

“Memandangkan peniaga kini menetapkan harga dala kemelesetan, kadar faedah Rizab Persekutuan AS (US Fed) untuk akhir 2023 dan 2024, mula ditetapkan lebih rendah dan pasaran menjangkakan tiada kenaikan 75 mata asas kenaikan kadar AS pada Julai,” katanya kepada Bernama.

“Ini akan menjadi kurang menguntungkan untuk dolar AS. Saya rasa itu juga boleh menyebabkan dolar-ringgit AS bergerak lebih rendah berikutan kelemahan dolar AS. Justeru, ringgit boleh mengukuh.

“Selain itu, saya berpendapat bahawa pengurangan kadar faedah oleh China memberi isyarat bahawa negara itu akan membuka semula ekonomi, saya menjangkakan ringgit didagangkan pada paras lebih baik dan bergerak ke paras RM4.38, jadi saya mengunjurkan jajaran antara RM4.38 hingga RM4.40 (berbanding dolar AS) minggu depan.”

Bagaimanapun, Innes berkata jika data ekonomi AS kembali pulih, ia boleh menghentikan aliran menaik pertukaran asing Asia.

Bagi minggu baru berakhir, pergerakan ringgit berbanding dolar AS dipengaruhi oleh yuan China dan kebimbangan terhadap kemelesetan global. Komen Fed AS mengenai mengurangkan tekanan harga, jangkaan pembukaan semula ekonomi di Shanghai dan pengurangan kadar faedah oleh China turut memainkan peranan.

Bagi asas mingguan, ringgit diniagakan tinggi berbanding mata wang AS pada 4.3870/3910 pada Jumaat berbanding 4.3980/3995 minggu sebelumnya.

Unit tempatan didagangkan rendah berbanding kumpulan mata wang utama pada asas Jumaat ke Jumaat.

Ringgit susut berbanding dolar Singapura kepada 3.1845/1879 daripada 3.1482/1497 minggu sebelumnya dan merosot berbanding pound Britain kepada 5.4732/4782 daripada 5.3568/3586 minggu lepas.

Unit tempatan turun berbanding euro kepada 4.6445/6488 daripada 4.5625/5640 dan merosot berbanding yen Jepun kepada 3.4236/4270 daripada 3.4127/4142 sebelumnya.

Pasaran akan ditutup pada Isnin sempena sambutan Hari Wesak.


Zahid dah tak relevan dalam BN: Razali

Bersatu mendakwa peranan Pengerusi Barisan Nasional (BN), Datuk Seri Ahmad Zahid Hamidi kini tidak lagi relevan dalam parti berkenaan.

Ketua Penerangannya, Datuk Razali Idris berkata ini ia dibuktikan apabila di tengah-tengah pilihan raya negeri (PRN), rakan komponen BN, MIC menyatakan kekecewaannya terhadap Zahid.

“Pengerusi BN dilihat sudah tidak berfungsi dan relevan lagi. Apatah lagi di tengah-tengah kempen PRN, parti MIC secara terbuka melahirkan kekecewaan terhadap Zahid.

“Lebih memalukan, kemunculan Presiden UMNO ini dilihat seolah-olah tidak diundang dalam pertemuan eksklusif Presiden MIC, (Tan Sri SA Vigneswaran) dan partinya bersama Perdana Menteri (Datuk Seri Anwar Ibrahim).

“Ini adalah satu petanda sangat jelas, mesej sangat terus-terang malahan kehilangan kepercayaan dan keyakinan terhadap Presiden UMNO dan Pengerusi BN itu sendiri,” katanya dalam satu kenyataan di Facebook, hari ini.

Semalam, Vigneswaran secara terbuka meminta Ahmad Zahid supaya tidak ‘menganaktirikan’ parti itu ketika berucap pada majlis perjumpaan Bersama MIC Bersama Perdana Menteri, Datuk Seri Anwar Ibrahim.

“Saya tidak dapat baca ucapan teks hari ini secara umum lebih-lebih lagi dengan kehadiran media hari ini. Saya seperti tidak dapat bercakap kerana Zahid ada di sini hari ini (semalam). Kita juga hanya dapat tahu beliau akan hadir pada saat akhir.

“Bagaimanapun ingin saya cakap di hadapan semua tentang rasa kurang senang kami terhadap tindak tanduk khasnya dalam BN itu sendiri. Kami telah dianaktirikan dalam soal pembahagian kerusi dalam kerajaan perpaduan,” katanya.

Dalam pada itu, Razali berkata, penolakan mega terhadap UMNO semakin menyerlah dan pengundi di seluruh enam negeri yang terlibat dalam PRN akan menghantar mesej jelas penolakan rakyat kepada kerajaan, 12 Ogos ini.

“UMNO sudah tidak relevan, BN juga semakin lemah kerana masih ada Ahmad Zahid.

“Perikatan Nasional (PN) sentiasa terbuka hati menerima mana-mana parti yang hendak bersama dalam memperjuangkan demi rakyat dan kaum yang diwakilinya. Tiada unsur-unsur dianaktirikan atau disepikan di dalam PN.

“Kami di dalam PN saling menghormati antara satu sama lain,” katanya.


Tiada lagi saman kerana tak pakai pelitup muka, kata Dr Noor Azmi

Tiada lagi saman dikeluarkan terhadap mana-mana individu yang tidak memakai pelitup muka di tempat awam susulan pengumuman baru-baru ini.

Timbalan Menteri Kesihatan Datuk Dr Noor Azmi Ghazali berkata pemakaian pelitup muka di dalam bangunan kini adalah atas pilihan individu yang telah berkuat kuasa minggu lepas.

“Kerajaan tidak kenakan Akta Pencegahan dan Pengawalan Penyakit Berjangkit 1988 (Akta 342) dan tidak akan saman sesiapa lagi.

“Rakyat sudah biasa dan faham tentang kesihatan awam ini dan hampir kepada kehidupan seperti biasa malah sosial dan ekonomi juga telah dibuka dan perkumpulan sudah dibenarkan.

“Jadi kita perlu menjaga diri sendiri dan mengamalkan norma baharu termasuk memakai pelitup muka sekiranya mempunyai simptom Covid-19 dan mengasingkan diri sendiri selain membuat laporan dalam aplikasi MySejahtera,” katanya menurut Bernama.

Ahli Parlimen Bagan Serai itu berkata demikian pada sidang media sempena Perbincangan Meja Bulat Yayasan Pulau Orang Utan Bukit Merah (YPOUBM) yang turut dihadiri Ahli Pemegang Amanah yayasan itu Prof Emeritus Datuk Dr. Abdul Latif Mohamad di Bagan Serai, hari ini.

Dr Noor Azmi berkata orang ramai bagaimanapun digalakkan memakai pelitup muka di tempat sesak dan pemakaian diwajibkan ketika menaiki pengangkutan awam atau berada di fasiliti kesihatan.

Pada 7 September lepas, Menteri Kesihatan Khairy Jamaluddin mengumumkan Kementerian Kesihatan (KKM) menetapkan pemakaian pelitup muka di dalam bangunan kini adalah atas pilihan individu namun pemilik premis boleh menentukan sama ada pengunjung wajib memakai pelitup muka atau sebaliknya.

Dalam pada itu, beliau berkata Malaysia sedang menunggu perisytiharan untuk negara ini memasuki fasa endemik Covid-19 kerana sudah merekodkan jumlah jangkitan kes yang rendah dalam kalangan komuniti ketika ini.

Menurutnya, perisytiharan itu bergantung kepada Pertubuhan Kesihatan Sedunia (WHO) yang menentukan status fasa endemik sesebuah negara.

“Kita memasuki fasa peralihan ke endemik sebelum ini disebabkan masih ada kes Covid-19 yang dilaporkan dan ada perkara kita masih kena jaga dan kawal,” katanya.


Ali Biju tarik diri sebagai calon, hormati perjanjian

Datuk Ali Biju mengumumkan menarik diri sebagai sebagai calon Bebas di kerusi Dewan Undangan Negeri (DUN) Krian demi menghormati perjanjian Bersatu untuk tidak bertanding pada Pilihan Raya Negeri Ke-12 (PRN12) Sarawak.

Ali yang juga Timbalan Menteri Tenaga dan Sumber Asli mengumumkan keputusan menarik diri itu dalam satu kenyataan hari ini bagi mengelak hubungan antara Bersatu dengan GPS terjejas, serta menghormati perjanjian awal sebelum ini.

“Walau bagaimanapun, saya menginsafi hakikat bahawa keputusan ini akan menjejaskan hubungan baik di antara BERSATU dan GPS. Saya telah mendapat nasihat dari pimpinan tertinggi parti serta jaminan daripada YB Tan Sri Muhyiddin Yassin, Pengerusi Perikatan Nasional mengenai persefahaman kerangka besar politik nasional yang disepakati di antara Perikatan Nasional dan YAB Datuk Patinggi Tan Sri (Dr) Abang Haji Abdul Rahman Zohari Bin Tun Datuk Abang Haji Openg selaku Pengerusi GPS.

“Saya penuh yakin bahawa muafakat ini adalah untuk meneruskan dan memperkukuhkan hubungan yang utuh di antara Perikatan Nasional dan GPS.

“Justeru, saya dengan rendah hati dan niat yang tulus ikhlas menarik diri sebagai calon DUN N.39 Krian dan memberi dukungan penuh kepada calon GPS, Friday Belik,” katanya.

Beliau juga menggesa supaya pengundi Krian agar memilih calon GPS dalam PRN Sarawak kali ini.

“Saya menyeru kepada seluruh pengundi di DUN N.39 Krian, DUN N.38 Kalaka, dan DUN N.40 Kabong yang kesemuanya di bawah Parlimen P.205 Saratok untuk memberi dukungan yang padu kepada calon-calon GPS,” katanya lagi.

Pada 6 Disember lalu, Ali hadir menyerahkan borang penamaan calon bagi kerusi DUN Krian.

Tindakannya itu sekali gus menunjukkan beliau mahu mempertahankan kerusi itu dan bertanding atas tiket bebas.

Susulan itu, ketua penerangan Bersatu, Datuk Wan Saiful Wan Jan dalam kenyataan berkata parti tidak akan teragak-agak untuk mengenakan tindakan tegas terhadap ahlinya yang bertanding pada pilihan raya tanpa kebenaran.

Malah katanya ahli yang melanggar perlembagaan parti boleh berdepan dengan tindakan disiplin yang tegas, termasuk keahlian boleh terhenti serta merta.

Ahli Parlimen Saratok berusia 53 tahun itu memenangi DUN Krian ketika bersama PKR pada 2011 dan 2016


Annuar cabar Zahid adakan pemilihan parti terlebih dahulu

Presiden UMNO Datuk Seri Ahmad Zahid Hamidi dicabar untuk mengadakan pemilihan parti itu secepat mungkin sebelum tergesa-gesa mendesak pilihan raya umum diadakan, kata Tan Sri Annuar Musa.

Bekas setiausaha agung Barisan Nasional (BN) itu berkata lebih baik Zahid juga mendapat mandat daripada akar umbi UMNO terlebih dahulu sebelum mengkritik kerajaan Perikatan Nasional (PN) ketika ini dengan mengatakan ia tidak mendapat mandat rakyat.

“Katakanlah sekarang (Ahmad) Zahid (Hamidi) mengemukakan satu gagasan untuk bertanding solo, untuk tidak bekerjasama dengan si anu, si anu, si anu.

“Cara terbaik bukan sahaja perwakilan kita yang terdiri daripada pengerusi perhubungan, buat endorsmeent, bagi pada ahli, serah mandat pada ahli. Kalau ahli suka kepada cara begitu, mungkin itu satu jalan (untuk) Zahid dipilih semula.

“Itulah jalan keluar kepada kemelut sok sek, sok sek yang berbunyi sekarang ini. Itu semua akan selesai,” katanya dalam temubual dalam talian hari ini.

Mandat sedia ada pimpinan tertinggi parti akan berakhir Jun ini dan Zahid digesa tidak memberikan alasan pula untuk menangguhkan pemilihan kali ini, ujar Annuar lagi.

“Kalau cawangan-cawangan nak menangguhkan kepada tempoh tertentu, cadangan itu mesti datang dari MKT (Majlis Kerja Tertinggi) dan cadangan MKT menangguhkan (pemilihan) mesti mempunyai sebab yang diterima dan diluluskan RoS (Jabatan Pendaftaran Pertubuhan).

“Pada fikiran saya setakat ini kita tidak ada satu sebab pun untuk menangguhkan (pemilihan),” katanya lagi.


Bapa Guan Eng pula merayu bagi Anwar jadi PM selepas tiada majoriti

Pemimpin senior DAP, Lim Kit Siang yang juga bapa kepada Lim Guan Eng membuat rayuan terakhir bagi memastikan Ketua Pembangkang Datuk Seri Anwar Ibrahim menjadi Perdana Menteri (PM) baharu, ia selepas difahamkan blok pembangkang tidak memiliki majoriti yang mencukupi.

Kit Siang sama seperti anaknya yang juga Setiausaha Agung DAP merayu agar Anwar dipilih sebagai PM baharu dan bukan Naib Presiden UMNO, Datuk Seri Ismail Sabri Yaakob yang sudah memiliki majoriti tertinggi dikalangan calon PM lain yang ingin dipersembahkan nama kepada Yang di-Pertuan Agong.

“Malaysia memerlukan Anwar Ibrahim sebagai Perdana Menteri baharu untuk membawa masuk pasukan dan dasar-dasar baharu yang boleh menghentikan kemusnahan akibat Covid-19 dan juga menyalakan semangat untuk Impian Malaysia.

“Bukannya Timbalan Perdana Menteri, Ismail Sabri, yang telah menjadi muka awam kerajaan yang gagal menguruskan wabak Covid-19 sehinggalah negara kita menyaksikan lebih daripada 12,500 kematian dan lebih daripada 1.4 juta kes,” katanya dalam satu kenyataan hari ini.

Kenyataan Kit Siang tersebut sekaligus mengesahkan kebimbangan blok pembangkang selepas nama Ismail Sabri dipersetujui sebagai calon Perikatan Nasional (PN) untuk jawatan PM, ia disahkan Ahli Parlimen Padang Rengas Datuk Seri Nazri Aziz semalam.

Kit Siang juga mendakwa pelantikan Ismail Sabri hanya akan menyebabkan Malaysia kekal menjadi sebuah negara gagal.

“Ismail Sabri sebagai Perdana Menteri hanya akan meneruskan dasar kakistokrasi dan kleptokrasi sedia ada ini yang hanya akan menyebabkan Malaysia menjadi sebuah negara gagal,” katanya lagi.

Anwar kini terpaksa merayu sokongan daripada parti Pejuang dipimpin Tun Dr Mahathir Mohamad dan Warisan yang dipimpin Datuk Seri Shafie Apdal selepas Presiden UMNO, Datuk Seri Ahmad Zahid Hamidi membuat keputusan untuk tidak menyokongnya sebagai calon PM.

Zahid bersama beberapa MP lain yang berada dalam kemnya memilih Ahli Parlimen Gua Musang, Tengku Razaleigh Hamzah sebagai calon PM mereka, ia sekaligus mengurangkan jumlah sokongan yang dimiliki Anwar.